text: 1Me'u tinia, kemuni na wekaqu, mo ni marau tiko e na nomuni sa tu vata kei na Turaga. E sega ni ka ni oca vei au me'u vola tale yani na veika au a sa vola oti e liu, ka ni na vinaka cake sara vei kemuni ke'u kitaka vaka kina. 2Ni qarauni kemuni vaka mai vei ira na dau caka ca, ko ira na koli, koya ko ira na tamata era dau cikeva me tavalaki na yago. 3Sa i keda ga sa yaco vei keda na veicilivi dina, ka sega ni ko ira koya, ka ni da sa qarava tiko na Kalou e na veiliutaki ni Yalo Tabu, ka da sa marau tiko e na vuku ni noda sa tu vata kei Karisito, ka da sa sega ni vakararavi tiko ki na veika vakayago. 4E a rawa sara ga vei au me'u vakararavi ki na veika vakayago. Ke dua e nanuma ni tu vua e so na ka vakayago me vakararavi kina, e levu cake sara na kena ka tu vei au. 5Au a cilivi e na i ka walu ni siga ni noqu bula. Ko i au e dua na Isireli, e na yavusa i Penijamini; au Iperiu dina, ka sega ni dua na dra tani e tiko vei au. E na ka me baleta na lawa vaka-Jiu, ko i au e dua na Farisi. 6Au a gumatua sara kina ka'u mani la'ki vakacacani ira sara kina na i soqosoqo lewe ni lotu. Ia e na veivakadonui e rawa mai na kena muri na Lawa, e a sega ni bau dua kina na noqu cala. 7Ia na veika kece au a taleitaka e liu au sa okata me ra ka tawa yaga e na vuku i Karisito. 8Au sa okata me sega ni yaga na ka kece ga e na kena talei na kilai Karisito Jisu na noqu Turaga. Au sa biuta tani na ka kece ga e na vukuna; au sa okati ira kece ga me ra de ni manumanu, me noqu kina na Karisito, 9ka me keirau duavata dina sara. Sa sega gona kina ni tu vei au na yalo savasava au rawata vaka i au e na kena muri na Lawa, na yalo savasava ga sa dau soli e na vuku ni vakabauti Karisito, na yalo savasava sa taka mai vua na Kalou ka yavutaki e na vakabauta. 10Na ka ga au gadreva koya me'u kilai Karisito kei na kaukauwa ni nona tu cake tale mai na mate, me'u vakaivotavota e na nona rarawa ka vakataki koya e na nona mate, 11me'u bau rawata tale ga na tu cake tale mai na mate. 12Au sega ni kaya ni'u sa rawata kece sara na veika oqo, se'u sa vinaka sara. Ia au sa saga tiko ga me'u na rawata na i naki e a rawai au taumada kina ko Karisito. 13Kemuni na wekaqu au sega ni nanuma ni'u sa rawata oti, ia e dua ga na ka au sa cakava, koya me'u guilecava na ka sa sivi, ka'u sa saga e na noqu i gu taucoko me'u tadolova na ka sa tu mai liu. 14O koya gona koya au sa ciciva vakadodonu kina na cere me'u tauca na cere sa kacivi au kina mai cake na Kalou e na vuku i Karisito Jisu. 15Ko i keda kece eda sa matua vakayalo sa dodonu me tu vei keda na i tovo ni vakasama oqo. Ia kevaka e so vei kemuni e dua tani na i tovo ni nodra vakasama, e na vakamatatataka vei kemuni na Kalou. 16Ia me da toso tiko ga ki liu, me vaka na i vakarau eda a sa muria tiko mai ka yacova mai na gauna oqo. 17Kemuni na wekaqu, ni vakamurimuri au tiko ga, ka dau muri ira vinaka tale ga era sa dau vakayacora tiko na i vakarau dodonu, keitou a sa vakaraitaka vei kemuni. 18Au a sa tukuna oti vakavuqa vei kemuni e liu, ia oqo au sa baci tukuna tale, ka'u tukuna vata kei na wai ni mataqu, ni ra sa meca ni kauveilatai i Karisito e lewe vuqa e na vuku ni nodra i valavala. 19Era na tini dina ki eli ko ira koya, ni sa nodra kalou na gagadre ni yagodra, ka ra sa dau dokadokataka na ka e dodonu me ra maduataka, ka ra sa dau vakasamataka wale ga na veika ni bula oqo. 20Ia ko i keda, eda sa lewe ni koro mai lomalagi, ka da sa waraka tiko ga e na yalo nanamaki na noda i Vakabula, na Turaga ko Jisu Karisito, me lako mai lomalagi. 21E na qai veisautaka ko koya na yagoda malumalumu oqo, na yago sa rawa ni mate, me vaka na yagona lagilagi; e na nona vakayagataka na kaukauwa sa rawa kina vua me kauta kina na ka kece ga ki na ruku ni nona lewa.


c: text/html

text: 1Ni sa oti veika koya, sa qai yaco e dua na nodra solevu na Jiu, ka a mani lako cake kina ki Jerusalemi ko Jisu. 2E tiko mai Jerusalemi e dua na i sisili, volekata na Matamata ni Sipi, ka yacana e na vosa vaka-Iperiu ko Pecisaca, ka tiko kina e lima na kena vale. 3Era davo tu kina e lewe vuqa na tauvimate - ko ira na mataboko, na lokiloki, na wamalai [ka ra waraka tiko me vakayavalati na wai. 4E dau lako sobu ki na i sisili e dua na agilosi e na so na gauna ka vakayavalata na wai. Ia ko koya ga e sobu e liu ki wai e na gauna e vakayavalati kina sa vakabulai sara mai na mate kece ga e tauvi koya.] 5Ia e tiko e kea e dua na tamata ka sa tolusagavulu ka walu na yabaki na dede ni nona tauvimate tu. 6Ni sa raici koya ko Jisu ni davo koto, ka kila ni sa dede na nona vaka koto koya, sa qai kaya vua, “Ko sa via bula, se segai?” 7A sauma na tamata tauvimate ka kaya, “E sega saka ni dua na tamata me kauti au ki na i sisili ni sa vakayavalati na wai; ia ni'u sa dau lako tiko kina, sa lako tale mai e dua ka mai liu vei au.” 8Sa qai kaya vua ko Jisu, “Tu cake, taura na nomu i davodavo ka lako ” 9E a bula vakasauri sara ko koya, ka taura na nona i davodavo ka lako. Ia na siga koya na Siga ni Vakacecegu. 10ʻOya na vuna era a kaya kina na Jiu vua na tamata ka vakabulai, “Oqo na Siga ni Vakacecegu, e sega ni tara vei iko mo colata na nomu i davodavo ” 11Ia e a qai sauma vei ira ko koya, ka kaya, “Ko koya ga ka a vakabulai au, e a kaya vei au, ʻTaura na nomu i davodavo ka lako ” 12Era a qai tarogi koya tale, ka kaya, “Ko cei na tamata ka kaya vei iko, ʻTaura na nomu i davodavo ka lako’?” 13Ia ko koya ka a vakabulai e sega ni kila se ko cei ka a vakabulai koya, ka ni ra lewe vuqa sara era a tu e kea ka a sa lako lo tani mai kina ko Jisu. 14Ni sa oti na veika koya a qai kunei koya ko Jisu c na Valenisoro, ka kaya vua, “Raica, ko sa bula vinaka oqo; kakua ni valavaia ca tale, de qai yaco vei iko e dua na ka e ca vakalevu cake.” 15Sa qai lako na tamata koya ka tukuna vei ira na Jiu ni sa i Jisu ga ka a vakabulai koya. 16Oqori na i tekivu ni nodra vakacacani Jisu na Jiu, baleta ni a cakava na veika ko ya e na Siga ni Vakacecegu. 17Ia e a mani kaya kina ko Jisu, “Sa cakacaka tiko ga ko Tamaqu, ka'u sa cakacaka tale ga ko i au.” 18Oqo na vuna era sa qai gadreva vakalevu cake ga kina na Jiu me ra vakamatei koya, e sega ni baleta wale ga ni a vakacacana na Siga ni Vakacecegu, ia e baleta tale ga ni a vakatoka tale ga na Kalou me Tamana dina; me vakatauvatani koya kina kei na Kalou. 19E a qai sauma kina ko Jisu ka kaya vei ira, “Au tukuna vakadodonu sara vei kemuni: ni sega ni dua na ka e cakava vaka i koya ga na Luvena, e cakava ga na ka e raica ni cakava tiko ko Tamana. Na ka ga e cakava na Tamana, e cakava tale ga na Luvena. 20Ni sa lomana na Luvena ko Tamana ka vakaraitaka kina vua na veika kece e cakava tiko ko koya. E na vakaraitaka vua na veicakacaka e lelevu cake mai na veika oqo, mo ni na kurabui kece kina. 21Me vaka sa vakaturi ira cake na mate ko Tamana, ka vakabulai ira, sa vaka kina na Luvena, sa vakabulai ira sa vinakata ko koya. 22Sa sega tale ga ni lewa e dua na tamata ko Tamana, ia sa lesia na Luvena me vakatau lewa e na ka kece ga, 23me ra vakarokorokotaka kina na Luvena na tamata kece ga me vaka era vakarokorokotaka na Tamana. O koya e sega ni vakarokorokotaka na Luvena e sega tale ga ni vakarokorokotaka na Tamana, ko koya ka a talai koya mai. 24“Au na tukuna vakadodonu sara vei kemuni ni ko koya sa rogoca na noqu vosa, ka vakabauti koya ka talai au mai, sa nona na bula tawa mudu; e na sega ni lewai me cudruvi, ia sa toki ga mai na mate ki na bula. 25Au tukuna vakadodonu sara vei kemuni ni sa lako tiko mai na gauna, io sa yaco dina mai, era na rogoca kina na mate na domo ni Luve ni Kalou, ka ra na bula ko ira era sa rogoca. 26Me vaka sa bula vaka i koya ga na Tamana, sa solia vaka kina vua na Luvena me bula vaka i koya ga; 27ka sa solia na kaukauwa me vakatauca na lewa, ni sa Luve ni Tamata ko koya. 28Dou kakua ni kurabuitaka na ka oqo; ni sa lako tiko mai na gauna era na rogoca kina na domona ko ira kece ka ra tu e na i bulubulu, 29ka ra na lako cake mai kina; ko ira na i valavala vinaka era na tu cake tale me ra bula, ia ko ira na i valavala ca era na tu cake tale me ra lewai. 30“E sega ni dua na ka au rawa ni cakava vaka i au ga; au sa dau tauca na lewa me vaka ga na ka sa tukuna vei au na Kalou. Sa dodonu gona kina na lewa au dau tauca, ka ni sega ni'u dau via muria ga na lomaqu, ia na loma i koya ga ka talai au mai. 31“Kevaka au mai tukuni au tiko ga vaka i au, e sega ni dina na noqu i tukutuku. 32Ia sa tiko e dua tani tale ka mai tukuni au, ka'u sa kila ni sa dina na nona i tukutuku me baleti au. 33Ko ni a tala e so na nomuni tamata vei Joni, ia e a vakadinadinataka ga na ka dina ko koya. 34E sega ni kena i balebale koya ni'u vakararavi tiko ki na i tukutuku ni tamata, ia au sa kaya ga na ka oqo mo ni vakabulai kina. 35Ko Joni e a vaka e dua na cina sa waqa ka caudre tu ka ko ni a rekitaka toka mada vakalailai na nona rarama. 36Ia sa tiko oqo e dua na i vakadinadina e baleti au e levu cake mai na kena ka solia ko Joni: na veicakacaka au sa cakava tiko, koya na veicakacaka ka a solia mai vei au ko Tamaqu me'u vakayacora, era sa vakadinadinataka ni a talai au mai ko Tamaqu. 37Ia ko Tamaqu ko koya ka talai au mai, sa tukuni au tale ga ko koya. Ko ni sa sega mada ni bau rogoca na domona se raica na matana; 38e sega tale ga ni tiko e na lomamuni na nona vosa, baleta ni ko ni sega ni vakabauti koya ka tala mai ko koya. 39Ko ni sa vakasaqaqara e na loma ni Vola Tabu ni ko ni nanuma ko ni na kunea kina na bula tawa mudu, ia na i vola oqo e tukuni au. 40Ia ko ni bese ga ni lako mai vei au me nomuni kina na bula. 41“E sega na betena vei au na nodra veivakadokadokai na tamata. 42Ia au sa kilai kemuni, ka'u sa kila ni sega e lomamuni na loloma vua na Kalou. 43Au sa lako mai e na yaca i Tamaqu, ia ko ni sega ga ni vakabauti au; ia ke lako ga mai e dua e na yacana ga, ko ni na qai vakabauti koya. 44Ko ni na qai vakabauta rawa vaka cava, ni ko ni sa veivakadokadokai tiko ga vaka i kemuni, ka sega ni via qara na veivakadokadokai mai vua na Kalou e duabau ga? 45Ni kakua ni nanuma ni'u na beitaki kemuni vei Tamaqu; sa tiko e dua ka na beitaki kemuni koya ko Mosese, o koya ko ni sa vakanuinui tiko kina. 46Kevaka ko ni a vakabauti Mosese dina ke ko ni sa vakabauti au tale ga; ka ni a vola ko koya na ka e baleti au. 47Ia kevaka ko ni sega ni vakabauta na nona i vola, ko ni na qai vakabauta vaka cava na noqu vosa?”

robotstxt: allowed

filter: keep


text:
Eda na yaco me da saumaki mai ka bula rawati keda vakayalo ni da bulataka ena masumasu na noda veiyalayalati.
E tukuna na iVakabula vei iratou na Nona tisaipeli me baleta e dua na cauravou ka a biuta na tamana vutuniyau, lako yani ki na dua na vanua vakayawa, ka vakasabusabutaka kina na nona ivotavota. Ni yaco mai na lauqa, sa laki cakacaka tu na cauravou ena cakacaka lolovira ni vakana vuaka. Sa waloloi vakalevu ena viakana ka sa gadreva na qani veika era dau kania na manumanu.
Ni tu tani mai vale, yawa sara mai na vanua e vinakata me tu kina, kei na kena ituvaki dravudravua, a yaco ki na nona bula na cauravou oqo e dua na ka tawamudu na kena bibi ni tu tani mai vale. Ena nona malanivosa na iVakabula, “a qai kilai yalona mai.”1 A qai nanuma tale se o cei o koya, kila na veika sa calata voli, ka tekivu me gadreva tale na veivakalougatataki dau soli wale tu ena vale nei tamana.
Ena noda bula taucoko, se ena gauna ni butobuto, dredre, rarawa, se ivalavala ca, e rawa ni da vakila na Yalo Tabu ni vakananuma tiko vei keda ni da sa luvena dina sara e dua na Tamada Vakalomalagi, dau veikauwaitaki, o koya e dau lomani keda, ka da na waloloi beka ena via kania dina sara e lomada na veivakalougatataki tabu ka na vakarautaka duadua ga o Koya. Ena veigauna oqori sa dodonu me da segata me da kilai yaloda ka lesu tale mai ki na rarama ni nona loloma na iVakabula.
Na veivakalougatataki oqori era kena itaukei dina o ira kece sara na luvena na Tamada Vakalomalagi. Na kena gadrevi na veivakalougatataki oqori, oka kina na bula ni reki kei na mamarau, sa tiki yaga sara ni nona ituvatuva na Tamada Vakalomalagi me baleti keda yadua. E vakavuvulitaka na parofita o Alama, “Ia kevaka dou sa sega ni rawa ni vakabauta, dou rogoca mada ga ka vakasamataka.”2
Ni sa tubu cake na noda gagadre vakayalo, sa yaco me da bula rawati keda vakayalo. Sa qai rawa vakacava me da vukei ira na tani, o keda, kei na noda matavuvale me da vakalevutaka cake na noda gadreva ka me da muria na iVakabula ka bulataka na Nona kosipeli? Eda na vaqaqacotaka vakacava na noda gadreva me da veivutuni, kilikili, ka vosota me yacova na ivakataotioti? Eda na vukei ira vakacava na noda itabagone kei ira na itabagone qase cake me cakacaka e lomadra na gagadre oqo me yacova ni ra sa saumaki mai ka yaco “me tamata yalosavasava ena vuku ni isoro i Karisito na Turaga”?3
Eda na yaco me da saumaki mai ka bula rawati keda vakayalo ni da bulataka ena masumasu na noda veiyalayalati—ena noda vakaivotavota ena bula kilikili ena sakaramede, bula kilikili kaya na ivolatara ni valetabu, ka solibula me da qaravi ira na tani.
Me da vakaivotavota ena bula kilikili ena sakaramede, eda nanuma ni da vakavouya tiko na veiyalayalati eda vakayacora ena gauna ni papitaiso. Me rawa ni gauna vakayalo ni veivakasavasavataki e veimacawa yadua na sakaramede, sa dodonu me da vakarautaki keda ni bera ni da lako mai ki na soqoni ni sakaramede. Eda vakayacora oqo ena noda biuta tu mai na noda cakacaka e veisiga kei na vakacagicagi ka da vagalalataki keda mai na veivakanananu vakavuravura kei kena na kauwaitaki. Ni da vakayacora oqo, eda sa vagalalataka tiko kina na noda vakasama kei na yaloda vua na Yalo Tabu.
Eda sa qai vakarau tu kina me da vakananuma vakatitobu na Veisorovaki. Eda sega ni vakasamataka walega na dina ni nona vakararawataki kei na mate na iVakabula, na noda vakanananu vakatitobu ena vukei keda me da raica rawa ni, ena nona isoro na iVakabula, sa rawa kina vei keda na inuinui, na madigi, kei na igu me da vakayacora na veisau dina mai vu ni yaloda ena noda bula.
Ni da lagata na sere ni sakaramede, vakaitavi ena masu ni sakaramede, ka vakaivotavota ena ivakatakarakara ni Yagona kei na Nona dra, eda sa kerea kina ena yalomasumasu na veivosoti me baleta na noda ivalavala ca kei na noda malumalumu. Eda vakasamataka na yalayala eda vakayacora ka maroroya ena macawa sa oti ka da cakava na veiyalayala bibi vakatamata yadua me da muria na iVakabula ena macawa ka tu mai.
Kemuni na itubutubu kei na iliuliu, e rawa ni o ni vukei ira na itabagone me ra vakila na veivakalougatataki sega ni vakatauvatani rawa ni sakaramede ena nomuni vakarautaka na madigi me ra vulica, veivosakitaka, ka raica na bibi na Veisorovaki ena nodra bula. Me ra vakasaqaqara vakataki ira ena ivolanikalou ka veivakavulici vakataki ira mai na veika era sa dui sotava.
Sa dua na nodra itavi digitaki na tama, liuliu ni matabete, kei ira na mataveiliutaki ni veikuoramu me ra vukei na Matabete i Eroni me ra vakavakarau vakavinaka ena nodra laki qarava na nodra itavi tabu ena sakaramede. Na vakavakarau oqo e dau vakayacori ena loma ni macawa ena kena bulataki na ivakatagedegede vakosipeli. Ni ra sa vakarau, vakalougatataka, ka veisoliyaka na sakaramede o ira na cauravou ena bula kilikili kei na vakarokoroko, era sa vakatotomuria sara tiko ga na nona ivakaraitaki na iVakabula ena iOtioti ni Vakayakavi4 ka yaco me vakataki Koya.
Au vakadinadinataka ni sakaramede e solia vei keda e dua na madigi me da kilai yaloda ka vakila e dua na “veisau levu” ni yalo5—me da nanuma se o cei o keda kei na cava eda gadreva duadua vakalevu. Ni da vakavouya na veiyalayalati me da muria na ivakaro, eda sa rawata na veitokani ni Yalo Tabu me kauti keda lesu yani ki na nona iserau na Tamada Vakalomalagi. Sa rauta me da vakaroti me [da] dau soqoni vata wasoma me [da] kana madrai ka gunu [wai]”6 ka vakaivotavota ena sakaramede ki yaloda.7
Ena vakalevutaki cake na noda gadreva me da lesu tale vei Tamada Vakalomalagi, me ikuri ni noda vakayagataka na sakaramede, ka yaco me da kilikili kaya na rawati ni dua na ivolatara ni valetabu. Ena yaco me da kilikili ni da sa talairawarawa tikoga ka tudei ena ivakaro. Na talairawarawa oqo e tekivu mai na gauna ni gone ka na vaqaqacotaki cake ena veika eda sota kaya ena Matabete i Eroni kei na Goneyalewa ena veiyabaki ni vakavakarau. Oti, e nuitaki ni ra na vakadavora na bete kei na iSakisaki na nodra takete ka vakarautaki ira me ra vakaedaumeni ka vauci ena valetabu.
Na cava na nodra ivakatagedegede o ira e tu na nodra ivolatara? E vakananuma vei keda na Daunisame:
“O cei ena cabe cake ki na ulunivanua i Jiova? Se tu ena nona yasana tabu?
“O koya sa liga savasava, ka yalo savasava.”8
Ni da kilikili kaya e dua na ivolatara ni valetabu ena solia vei keda na igu me da maroroya tiko na noda veiyalayalati ni valetabu. Eda na rawata vakacava vakataki keda na igu oya? Eda segata me da rawata e dua na ivakadinadina kei Tamada Vakalomalagi, Jisu Karisito, na Yalo Tabu, na dina ni Veisorovaki, kei na dina ni veika me baleta na Parofita o Josefa Simici kei na Veivakalesui Mai. Eda tokoni ira na noda iliuliu, yalovinaka vei ira na noda matavuvale, tu me ivakadinadina ni nona Lotu dina na Turaga, dau tiko ena noda veisoqoni ni Lotu, rokova na noda veiyalayalati, qarava vakavinaka na noda itavi vakaitubutubu, ka bulataka e dua na bula ivalavala dodonu. E rawa ni o kaya ni vaka na irogorogo ni dua na Yalododonu Edaidai yalodina! O dina. E sega ni sa rui dredre vakasivia vei keda na ivakatagedegede ni ivolatara ni valetabu me da sega kina ni rawata rawa. Sai koya ga me da bulataka ena yalodina na kosipeli ka dau muri ira na parofita.
Ni da sa vakaedaumeni oti ka da taura tu na ivolatara ni valetabu, eda sa tauyavutaka kina e dua na ivakarau ni bula e Vakarisito. E oka eke na talairawarawa, noda solibula me da muria tiko kina na ivakaro, dau veilomalomani, me dau savasava na noda vakasama kei na noda ivalavala, ka soli keda me baleta na kena tarai cake na matanitu ni Kalou. Mai na nona Veisorovaki na iVakabula kei na kena vakamuri na ivakarau taumada ni yalodina, eda na rawata kina na “kaukauwa mai lomalagi”9 me sotavi kina na veibolebole ni vuravura. Eda gadreva vakalevu cake nikua mai na veigauna kece sa oti na kaukauwa vakalou oqo. Sai koya na kaukauwa eda ciqoma ga mai na cakacaka vakalotu ni valetabu. Au vakadinadinataka ni solibula eda cakava me da ciqoma kina na veicakacaka vakalotu ni valetabu sa mate vakavinaka kina na veisasaga kece eda rawa ni cakava.
Ni sa levu cake na noda gadreva me da vulica ka bulataka na kosipeli, eda sa na segata kina me da veiqaraqaravi. E kaya na iVakabula vei Pita, “Ia ni ko sa saumaki tale, mo vakataudeitaki ira na wekamu.”10 Au taleitaka ni sa tu vei ira na itabagone nikua na gadreva vakatitobu me ra qaravi ira ka vakalougatataki ira na tani—me ra veisautaka na vuravura oqo. Era segata talega na reki e kauta mai na veiqaravi.
Ia e dredre vei ira na itabagone me ra kila ni nodra ivalavala ena gauna oqo ena vakarautaki ira se bokoci ira tani mai na veimadigi ni veiqaravi ena veisiga ni mataka. O keda kece e dui tu na “noda itavi”11 me ra vukei na itabagone ena nodra vakarautaki ki na nodra veiqaravi ni bula taucoko ena nodra vukei me ra bula rawati ira. Me ikuri ni bula rawati koya vakayalo eda veitalanoataka tiko, e tu talega na bula rawati koya vakayago, ka oka kina na nomu vuli ena ikarua ni tabavuli se vulitara, vuli cakacaka, ka bula ena veika eda rawata. Ena noda levea na dinau ka maroroi ilavo ena gauna oqo, eda sa vakarau kina ki na veiqaravi tudei ena Lotu ena veiyabaki mai muri. Na inaki ni bula rawati koya vakayago kei na kena vakayalo sai koya me biuti keda ena dua na vanua cecere cake me rawa ni da laveti ira cake o ira era vakaleqai tu.
Se da gone se qase, na veika eda cakava nikua ena vakatau ki na veiqaravi e rawa ni da solia ka marautaka ni mataka. Me vaka e vakananuma vei keda na dauserekali, “Ena veivosa rarawataki kece ni yame se na peni, o koya e rarawataki duadua qo: ‘Ke a yaco beka!’”12 Me da kakua ni bulataka na noda bula ena veivutunitaki ni veika eda a cakava se na veika eda a sega ni cakava!
Kemuni na taciqu kei na ganequ, na cauravou e tukuna na iVakabula, o koya eda dau vakatoka me gone cidroi, lesu tale mai vale. E sega ni guilecavi koya na tamana; a wawa tu o tamana. Ia “ni sa yawa sara sa raici koya ko tamana, a sa lomana, ka cici, ka mokota, ka reguca.”13 Me baleta ni sa lesu tale mai na luvena, a kaya me kau mai na isulu vinaka sara, dua na mama, ka ra marau vata ena dua na pulumokau sa uro14—na ivakananumi ni sega ni dua na veivakalougatataki ena bureitaki kevaka eda vosota ena yalodina na sala lesu vei Tamada Vakalomalagi.
Ni tu e yaloqu na Nona loloma kei na loloma ni Luvena, au bolei keda yadua kina me da muria na noda gagadre vakayalo ka kilai yaloda. Me da veitalanoa mada vata kei keda ena iloilo ka taroga, “Sa vakaevei tu na noqu bulataka na noqu veiyalayalati?” Eda sa tiko ena sala dodonu kevaka eda rawa ni kaya, “Au sa vakaivotavota tiko ena bula kilikili ena sakaramede e veimacawa, au kilikili meu taura tu e dua na ivolatara ni valetabu, kau dau solibula meu veiqaravi ka vakalougatataki ira na tani.”
Au wasea na noqu ivakadinadina bula digitaki ni lomani keda dina na Kalou “ni a solia na Luvena e duabau ga”15 me sorovaka na noda ivalavala ca. E kilai keda o Koya ka waraki keda tu, ni da se tu sara vakayawa. Ni da cakacakataka na noda gagadre ka kilai yaloda, “ena vakavolivoliti [keda] na nona loloma ka tawamudu”16 ka da kidavaki mai ki vale. Au vakadinadinataka ena yacana savasava na iVakabula, o Jisu Karisito, emeni.
Vakaraitaka na Veiyavuduri
-
1. Luke 15:17.
-
2. Alama 32:27.
-
3. Mosaia 3:19.
-
4. Raica na Maciu 26:17–28; Luke 22:1–20.
-
5. Alama 5:12; raica talega na Mosaia 5:2; Alama 5:13–14.
-
6. Moronai 6:6.
-
7. Raica na Moronai 4:3; Vunau kei na Veiyalayalati 20:77.
-
8. Same 24:3–4.
-
9. Vunau kei na Veiyalayalati 95:8.
-
10. Luke 22:32.
-
11. Vunau kei na Veiyalayalati 123:11.
-
12. John Greenleaf Whittier, “Maud Muller,” The Complete Poetical Works of Whittier (1894), 48.
-
13. Luke 15:20.
-
14. Raica na Luke 15:22–24.
-
15. Joni 3:16.
-
16. 2 Nifai 1:15.


text: 1Sa vo tiko e rua na siga me yaco na Soqo ni Vakananumi ni Lakosivia kei na Madrai Sega ni Vakaivakatubu. Era sa saga tiko ko ira na bete levu kei ira na daunilawa me ra vesuki Jisu lo, ka vakamatea. 2A ra sa kaya, “Me da kakua ni cakava e na gauna ni soqo, de qai yaco kina e dua na tiko yavavala” 3E a tiko ko Jisu mai Pecani e na vale nei Saimoni na vukavuka; ia e na gauna sa kana tiko kina, sa mani lako yani e dua na yalewa ka kauta voli yani e dua na tavaya waiwai boi vinaka, sau dredre ka caka mai na narita dina. Sa qai voroka ko koya na tavaya ka livia na waiwai ki na ulu i Jisu. 4Ia era sa qai veikayaka e na cudru e so vei ira ka tiko e kea, “Na cava e vakamaumautaki wale ga kina na waiwai oqo? 5E a rawa ni volitaki na waiwai oqo e na tolu na drau vakacaca na tiki ni siliva, ka qai soli na kena i lavo vei ira na dravudravua” A ra sa vosa kudrukudrutaka sara vakalevu na yalewa koya. 6Ia sa qai kaya ko Jisu, “Laivi koya ga, a cava dou sagai koya kina? Sa cakava vei au e dua na cakacaka vinaka ko koya. 7Era na tiko vata ga kei kemuni e na veigauna kece ko ira na dravudravua, ka rawa ni ko ni caka vinaka vei ira e na gauna ko ni vinakata kina; ia ko i au, au na sega ni tikotiko ga kei kemuni. 8Sa cakava ko koya na ka sa rawata: sa lumuta rawa oqo na yagoqu ka me qai bulu. 9Au sa kaya vakaidina vei kemudou, e na veivanua kece ga e na vunautaki kina na i tukutuku vinaka e na vuravura taucoko, e na tukuni kina na ka e a cakava na yalewa oqo, me kena i divi” 10Sa qai lako ko Jutasa Isikarioti, e dua vei iratou na lewe tinikarua, ki vei Ira na bete levu me la'ki bukiveretaki Jisu vei rra. 11Ia ni ra sa rogoca era sa marau, ka yalataka me ra soli i lavo vua. Sa qai vakasaqara sara ko koya e dua na gauna vinaka me vakatakilai Jisu kina vei ira na nona meca. 12E na i matai ni siga ni kana Madrai Sega ni Vakaivakatubu, na siga me ra vakamatea kina na lami ni kanavata ni Lakosivia, e ratou sa qai kaya vua na nona tisaipeli, “Evei na vanua ko ni vinakata me keitou la'ki vakarautaka kina na kemuni magiti ni Lakosivia?” 13Sa qai tala e lewe rua vei iratou na nona tisaipeli, ka kaya vei rau, “Drau lako ki na koro ka drau na sota kaya e dua na tamata ka colata tiko e dua na saqa wai; drau muri koya sara. 14Ia na vale e na la'ki curu kina, drau kaya vua na i taukei ni vale, ʻE kaya mai na i Vakavuvuli, Evei na tiki ni vale ni vulagi me keitou na vakayagataka kina na magiti ni Lakosivia kei iratou na noqu tisaipeli?ʼ 15E na qai vakaraitaka vei kemudrau e dua na tiki ni vale levu e cake, sa vakaiyaya ka vakarau tu. Drau vakarautaka kina na kedatou” 16E rau sa mani lako na tisaipeli, ka yaco ki na koro koya ka kunea na veika kece me vaka ga e a sa tukuna vei rau ko koya. E rau sa mani vakarautaka kina na magiti ni Lakosivia. 17Ia ni sa yakavi mai, e ratou sa qai lako ko Jisu kei iratou na lewe tinikarua ki na vale koya. 18Ni ratou sa kana tiko, sa qai kaya ko Jisu, “Au sa kaya vakaidina vei kemudou, e dua vei kemudou e na vakaraitaki au vei ira na kequ meca, e dua ga e kana vata tiko oqo kei au” 19Sa rarawa sara na lomadratou, ka ratou dui kaya vakaveitaravi yani vua, “O i au beka?”, “O i au beka?” 20Sa qai kaya vei iratou ko koya, “E dua ga vei kemudou na lewe tinikarua, o koya sa tokoca vata kei au na kena madrai e na sedre. 21Ni sa na lako ga na Luve ni Tamata me vaka sa volai tu e na vukuna, ia sa na vakadomobula na ka e na yaco vua sa vakaraitaki koya vei ira na nona meca! E vinaka cake vua na tamata koya me a kakua ga ni sucu mai!” 22Ia ni ratou sa kana tiko, sa qai taura na madrai ko Jisu ka masulaka, ka dovia, ka solia vei iratou na tisaipeli, ka kaya, “Dou taura, ka kania; oqo na yagoqu.” 23Sa qai taura na bilo, ia ni sa vakavinavinakataka oti sa qai solia vei iratou, ka ratou sa gunu kece sara kina. 24Sa qai kaya vei iratou, “Oqo na noqu dra ni veiyalayalati vou, sa liviraki e na vukudra na lewe vuqa. 25Au sa kaya vakaidina vei kemudou, au na sega tale ni gunuva na vua ni vaini me yacova na siga au na gunuva tale kina e na matanitu ni Kalou” 26Ia ni ratou sa lagata oti e dua na sere, e ratou sa qai lako ki na Delana Veiolive. 27Sa qai kaya vei iratou na tisaipeli ko Jisu, “Dou na tarabe kece ko i kemudou e na vukuqu e na bogi e daidai, ni sa volai tu, ʻAu na mokuta na i vakatawa ni sipi, ka ra na dui veiseyaki na sipi.ʼ 28Ia ni'u sa na vakaturi cake tale, au sa na liu vei kedatou ki Kalili” 29Sa qai kaya vua ko Pita, “Kevaka e ratou na biuti kemuni kece ko iratou oqo, o i au ga e na sega.” 30Sa qai kaya vua ko Jisu, “Au sa kaya vakaidina vei iko, e na bogi ga e daidai, ni bera ni tagi vakarua na toa, ko sa na cakitaka vakatolu ni ko kilai au .” 31Sa qai kaya ko Pita e na yalo katakata, “Ke daru mani mate vata sara ga, au na sega ga ni cakitaki kemuni” E ratou a kaya kece vaka kina na tisaipeli. 32E ratou sa qai lako kece sara ki na vanua e vakatokai ko Kecisemani; ka sa kaya vei iratou na nona tisaipeli ko Jisu, “Dou tiko e ke me'u sa tei masu mada” 33Sa qai kauti iratou ko Pita kei Jemesa kei Joni ko koya ka sa qai yacovi koya vakasauri mai na lomabibi kei na yaluma. 34Sa qai kaya vei iratou ko koya, “Sa rarawa vakalevu na yaloqu sa vovoleka sara me'u mate kina. Dou tiko ga e ke, ka vakatawa tiko .” 35Sa qai lako vakalailai ki liu ko koya ka la'ki tekiduru, ka masulaka de rawa me kakua ni sotava na gauna dredre koya. 36A sa masu ka kaya, “Tamaqu, sa rawarawa vei kemuni na veika kece ga; ni kauta tani mada vei au na bilo ni rarawa oqo; ia me kakua ni vaka na lomaqu; me vakayacori ga na lomamuni.” 37Sa qai lesu tale ko koya ka raici iratou ni ratou sa moce tu. Sa qai kaya vei Pita, “Saimoni, o a moce? E sega beka ni rawa ni ko yadra tiko me dua ga na aua? 38Dou yadra tiko ka masu, mo dou kakua kina ni rawai e na vere. E dina ga sa gu na yalo, ia sa malumalumu na yago” 39Sa qai lako tale ko Jisu ka masu, ka cavuta tale na qaqa ni masu ga ka a cavuta e liu. 40Ia ni sa lesu tale vei iratou ko koya, ka raica ni ratou sa moce tu, ni sa sivia na nodratou via moce. E ratou a sega ni kila se cava me ratou kaya vua. 41Sa qai lako tale ko koya vei iratou e na i katolu ni gauna, ka kaya vei iratou, “Dou se moce tiko ga ka vakacegu tiko? Sa rauta mada! Raica, sa yaco mai na kena gauna me soli yani kina na Luve ni Tamata ki na ligadra na tamata i valavala ca. 42Dou tu, me datou lako! Raica, sa voleka mai oqo ko koya ka bukiveretaki au.” 43Ni sa vosa tiko ga ko Jisu, sa lako sara ko Jutasa, e dua vei iratou na lewe tinikarua, kei na dua na i lala levu era vakaiseleiwau, ka vakaiwau. Era a talai mai vei ira na bete levu kei ira na daunilawa kei ira na qase. 44E a sa solia tu na daubukivere e dua na i vakatakilakila vei ira, ni a kaya, “O koya ga au na reguca, sa i koya sara ga koya; dou tauri koya ka qarauna vakavinaka me kakua ni dro .” 45Ia ni sa yaco yani ko Jutasa, sa lako vakadodonu sara vei Jisu, ka kidavaki koya ka kaya, “Vakavuvuli!” ka reguci koya sara. 46Era sa qai tauri koya ka vesuka. 47Ia sa qai ucuna na nona i seleiwau e dua vei iratou ka tu voleka e kea, ka taya laivi kina na daliga ni dua na tamata ni Bete Levu. 48Sa qai kaya vei ira ko Jisu, “Ko i au beka e dua na tamata daubutako ka dauvakacaca mo ni vakaiseleiwau ka vakaiwau tu mai kina e na nomuni mai vesuki au? 49Au a dau tiko vata voli ga kei kemuni e na veisiga e na Valenisoro, ka'u vakatavuvuli tiko, ia ko ni a sega ga ni vesuki au. Ia sa yaco ga na ka oqo me vakayacori kina na vosa ni Vola Tabu.” 50E ratou sa qai laivi koya kece na tisaipeli ka dro. 51Ia e a muri koya tiko yani e dua na cauravou, ka ovici koya wale voli sara ga yani e na dua na i sulu lineni. Era sa qai via vesuki koya ko ira koya. 52Ia, sa qai laiva tu mai na i tutuvi lineni ko koya ka dro luvawale yani. 53Era sa qai kauti Jisu sara ki na i tikotiko ni Bete Levu, e na vanua era sa soqoni vata kece tiko yani kina ko ira na matabete e cake, kei ira na qase kei ira na daunilawa. 54A muri vakayawa tiko ga yani ko Pita, ka yaco sara ki na loma ni bai ni Bete Levu; ka la'ki dabe vata kei ira na yadra, ka tatalai e na buka. 55Era sa qai vakasaqara ko ira na matabete e cake kei ira kece na lewe ni Bose Lawa e dua na cala me ra beitaki Jisu rawa kina me vakamatei; ia era mani sega ga ni kunea rawa e dua na ka. 56Era sa lewe vuqa era beitaki koya vakailasu, ia sa duidui na nodra i tukutuku. 57E ratou sa tu cake e so na tamata ka beitaki koya vakailasu, ka ratou kaya, 58“Keitou a rogoci koya ni kaya, ʻAu na vakarusa na Valenisoro oqo ka caka e na liga, ka'u na tara e dua tale ka sega ni caka e na liga ni sa oti e tolu na siga.ʼ” 59E a duidui tale ga na nodratou i tukutuku. 60Sa qai tu cake na Bete Levu e na kedra maliwa, ka tarogi Jisu ka kaya, “E sega beka na ka mo kaya e na vuku ni ka era beitaki iko kina ko ira oqo?” 61Ia e a galu tu ga ko koya, ka sega ni sauma. A tarogi koya tale na Bete Levu, ka kaya, “Sa i iko li na Karisito, na Luve ni Kalou Cecere?” 62Sa qai kaya ko Jisu, “Io sa i au sara ga oqo; ka ko ni na raica na Luve ni Tamata ni sa dabe tiko e na liga i matau i Koya na Kaukauwa, ka ni na lako tale ga mai e na o ni lomalagi” 63Sa qai dresulaka na nona i sulu na Bete Levu, ka kaya, “Na i vakadinadina cava tale eda sa qara tiko? 64Ko ni sa rogoca ni sa vosa vakacacataka na Kalou ko koya. A cava ko ni sa lewa kina?” Era sa qai lomavata kece ni sa dodonu me mate. 65Era sa qai kasiviti koya e so, ka ubia na matana, ka vakavacuki koya, ka kaya vua, “Tukuna mada mai o cei soti e vacuki iko!” Era sa qai tauri koya tale ga na yadra ka sabalaka. 66E a tiko ga e ra ko Pita e na rara ni loma ni bai, sa qai lako yani kina e dua na vada ni Bete Levu. 67Ia ni sa raici Pita ni tatalai tiko, sa qai vakaraici koya vakavinaka sara, ka kaya, “Ko iko tale ga oqo ko dau tiko vata kei Jisu na kai Nasareci” 68Ia sa qai cakitaka ko koya, ka kaya, “A cava ko tukuna tiko mai oqori? Au sega ni kila kina e dua na ka!” Sa qai lako vaka ki na matamata ko Pita; ka sa tagi sara na toa. 69A raici koya tale e kea na vada, ka tukuna vei ira ka tu voleka kina, ka kaya, “Oqo e dua vei rratou!” 70Ia sa qai cakitaka tale ko koya. Ia ni sega so ni dede, era sa kaya tale vei Pita ko ira ka tu voleka e kea, “O iko dina sara ga e dua vei iratou, ni o iko kai Kalili” 71Sa qai bubului ko Pita ka kaya, “Me totogitaki au mada ga na Kalou kevaka au lasu; au sega ni kila na tamata ko ni tukuna tiko oqori!” 72A sa tagi tale na toa. Sa qai nanuma sara ko Pita na vosa ka a kaya vua ko Jisu, “Ni sa bera ni tagi vakarua na toa ko sa na cakitaki au vakatolu.” A sa luluvu vakalevu na lomana ka tagi.


text: 1O i kemuni na wekaqu, me kakua ni lewe levu vei kemuni me ra i vakavuvuli, ka ni o ni kila ni na kaukauwa cake na i vakatagedegede ni neimami lewai na i vakavuvuli. 2Ni da sa dau cakava kece ga e vuqa na cala, ia kevaka e qai sega ni cala e dua na tamata e na nona vosa, sa tamata uasivi sara o koya, ka sa rawa tale ga ni lewa na yagona taucoko. 3Kevaka eda vakabauta e gusudra na ose na kedra i tatarovi me rawa ni ra talairawarawa kina vei keda, sa rawa ni da vagolea na yagodra taucoko. 4Ni raici ira tale ga na waqa, e dina ga ni ra sa ka lelevu sara ka ra sa savukalia e na cagi kaukauwa, ia era sa vagolei ga e na dua na uli lailai sara ki na yasana sa vinakata o koya sa tauri uli. 5Sa vaka gona kina na yame, sa tiki ni yago lailai ga ia sa dau vosataka na veika lelevu. Ni vakasamataka mada na levu ni veikau e rawa ni vakamai e na dua na buka lailai ga! 6Na yame e vaka na bukawaqa. Na yame na i yaya taucoko ni ca e na kedra maliwa na veitiki na yagoda kece, ka sa dau vakadukadukalitaka na yagoda taucoko! Sa vakama na i lakolako ni noda bula taucoko e na bukawaqa sa bukani tiko kina mai eli. 7Ni sa rawa ni ra vakamanoataki ka ra sa dau vakamanoataki na veimataqali manumanu yava i va kece ga, kei na manumanu vuka, na manumanu qasi kei na ika, 8ia e se sega ga ni dua na tamata e sa vakamanoataka rawa na yame. Sa ka ca ka sega ni lewai rawa na yame, ka sa sinai e na ka gaga e dau veivakamatei! 9Eda sa dau vakavinavinakataka kina na Turaga o Tamada, eda sa dau vosavakacacataki ira tale ga kina na tamata, o ira e ra a buli me ra veiucui kei na Kalou! 10Sa lako mai na dua ga na gusu na vakavinavinaka kei na vei vakacacani. O i kemuni na wekaqu, e sega ni dodonu me vaka o ya! 11E dau tovure vata li mai na dua ga na mataniwai na waidranu kei na waitui? 12O i kemuni na wekaqu; e rawa li ni vuataka e dua na vua ni olive na vu ni lolo se me vuataka na vuanilolo e dua na vunivaini? E sega ni rawa vaka kina me vakavurea na waidranu na waitui! 13O cei beka vei kemuni e vuku ka yalomatua? Ia me vakatakila sara o koya e na nona i tovo vinaka kei na nona cakacaka sa vakayacora e na yalo malua kei na vuku. 14Ia kevaka sa tu vei kemuni na veivuvutaki ca kei na yalo ni nanumi koya ga vaka i koya, ni kakua ni qaciqacia ka lasutaka kina na dina. 15Na vuku vaka oqo e sega ni mataqali vuku ka dau lako sobu mai cake, ia e vuku vakavuravura ga, e vakayago ka vaka tevoro. 16Ni vanua e tiko kina na veivuvutaki kei na nanumi koya vaka i koya e na tiko kina na veisei kei na cakacaka kece ga e ca. 17Ia na vuku sa taka mai cake, a i matai mada ni ka, sa savasava, ka sa qai mai dau veivakacegui yani, ka yalo malua ka yalo rawarawa; sa sinai e na yalo loloma kei na vua vinaka, ka sa sega ni dau veitoyaki se dau veivakaisini. 18Ia na i valavala dodonu na vuata e dau tamusuki mai na sore ni kau e ra tea e na vakacegu na dauveivakacegui.


text: 1Ni sa oti e ono na siga, sa qai kauti Pita kei Jemesa, kei Joni na tacina, ko Jisu, ka kauti iratou cake vakatikitiki ki na dua na ulunivanua cecere. 2Sa qai vukici na kena i rairai e matadratou, ka serau na matana me vaka na matanisiga, ka vulavula mai na nona i sulu me vaka na rarama. 3Ia sa qai rairai mai vei iratou ko Mosese kei Ilaija, ka rau mai veivosaki kaya tiko. 4Sa qai kaya vei Jisu ko Pita, “Kemuni Turaga, sa vinaka dina na neitou tiko e ke; kevaka ko ni vinakata, au na tara e ke e tolu na vakatunuloa, e dua me nomuni, dua me nei Mosese ka dua me nei Ilaija.” 5Ni sa vosa tiko ga ko koya, sa vakarurugi iratou mai e dua na o lumilumisa, ka rogo e dua na vosa mai na o, “Oqo na Luvequ daulomani, au sa dau vinakati koya vakalevu, dou vakarogoci koya ” 6Ni ratou sa rogoca na tisaipeli e ratou sa cuva vakatoboicu ka rere vakalevu. 7Sa qai lako mai ko Jisu ka tarai iratou, ka kaya, “Tu cake, dou kakua ni rere .” 8Ni ratou sa tacake e ratou sa sega ni raica e dua tale, ko Jisu taudua ga. 9Ni ratou sa siro sobu tiko mai na ulunivanua, sa vakaroti iratou ko Jisu, ka kaya, “Dou kakua ni tukuna vua e dua na raivotu, me yacova ni sa tu cake tale mai na mate na Luve ni Tamata.” 10E ratou sa qai tarogi koya na tisaipeli, ka kaya, “Na cava era kaya voli kina na daunilawa ni sa dodonu me liu taumada mai ko Ilaija?” 11Sa qai sauma ko Jisu ka kaya vei iratou, “Sa lako kina mai ko Ilaija me vakavinakataka tale na veika kece ga. 12Ia, au sa tukuna vei kemudou, sa lako oti mai ko Ilaija, ka ra sega ni kilai koya rawa, ka ra sa cakava vua na ka ga era vinakata. E na vakarau vakararawataki vaka tale ga kina e ligadra na Luve ni Tamata ” 13E ratou sa qai kila na tisaipeli ni sa vosa tiko vei iratou ko koya me baleti Joni na Dauveipapitaisotaki. 14Ni ratou sa yaco mai vei ira na lewe vuqa, sa qai lako mai vua e dua na tamata, ka tekiduru e matana 15ka kaya, “Turaga, ni lomani koya na luvequ-tagane, ni dau tauvi-manumanusoni, sa dau vakaleqai koya sara vakalevu; sa dau bale vakavuqa ki na buka waqa, ka vakavuqa ki wai. 16Ia, ni'u sa kauti koya mai vei iratou na nomuni tisaipeli, e ratou qai sega ga ni vakabulai koya rawa.” 17Sa qai sauma ko Jisu, ka kaya, “A i tabatamata tawa vakabauta ka lako vakaca, me vaka e vei soti na dede ni noqu tiko voli kei kemudou? Me vaka e vei soti na dede ni noqu vosoti kemudou voli? Kauti koya mai vei au.” 18Sa qai vunauci koya ko Jisu, ka mani lako tani na tevoro mai vua, ka sa bula sara na gone e na gauna ko ya. 19E ratou sa qai lako mai vakatikitiki na tisaipeli vei Jisu, ka kaya, “Na cava keitou sa sega ni vakasavi koya tani rawa kina?” 20Sa qai kaya vei iratou ko koya, “E baleta ni lailai ga na nomudou vakabauta. Ni'u sa kaya vakaidina vei kemudou, kevaka e tu vei kemudou na vakabauta me vaka na sore ni musita, dou na kaya ki na ulunivanua oqo, ʻToro tani ki kea,' ka na toro tani, ka na sega na ka e dredre vei kemudou. 21[Ia, sa dau rawa me vakasavi tani na kena mataqali oqo e na dau masu ga kei na dau lolo.]” 22Ni ratou sa baci lako vata mai e Kalili, sa qai kaya ko Jisu vei iratou, “E na soli yani na Luve ni Tamata ki na ligadra na tamata, 23ka ra na vakamatea, ka na vakaturi cake tale e na i katolu ni siga.” E ratou sa qai lomabibi sara. 24Ni ratou sa yaco ki Kapenaumi, era sa qai lako mai vei Pita ko ira na daukumuni i vakacavacava soli me baleta na vale ni Kalou, ka kaya, “E sega li ni dau soli me baleta na vale ni Kalou na nomudou i Vakavuvuli?” 25A qai kaya ko koya, “O, io ” Ni sa curu ki vale, sa namaki koya mai ko Jisu, ka kaya, “A cava ko nanuma, Saimoni? Era dau kumuna mai vei cei ko ira na tui e vuravura na i vakacavacava se na soli? Mai vei ira na nodra lewe ni vanua, se mai vei ira ga na kai tani?” 26Ni sa kaya ko koya, “Mai vei ira ga na kai tani.” Sa qai kaya vua ko Jisu, “Era sa lalaga kina na noda lewe ni vanua. 27Ia, ni da sega ga ni via vakatarabetaki ira, lako mada ki matasawa, ka viritaka na siwa, ka yavia mai na i matai ga ni ika e katia mai, ni ko sa dolava na gusuna ko na kunea kina e dua na i lavo. Kauta oqori ka solia vei ira me nodaru i tavi ”


text:
Au sa biuta na noqu vakabauta vua na gone turaga, Jisu Karisito…..na cava tale sa vo vei au?
Au sa biuta na noqu vakabauta vua na gone turaga, Jisu Karisito…..na cava tale sa vo vei au?
Rekitaka! O sa mai cakava e dua na I digidigi ni nomu bula. O na vakataroga tu li, na cava tale beka sa vo vei au? Meu tekivuna vakacava na noqu sala kina bula vata kei na Turaga? E lima nai tuvatuva e koto e ra, e na solia vei iko na sala mo na muria mai nai Vola Tabu. Ke tu e so na taro me baleta na nomu sala kina bula, kerea mo na qai rai ena: www.GotQuestions.org/Fijian.
1. Raica mo na kila na bula tawa mudu.
Matai ni Joni 5:13, e kaya na nona vosa vei keda, “A veika oqo kaú sa vola vei kemudou mo dou kila kina ni dou sa rawata na bula tawa mudu, io, vei kemudou sa vakabauta na yaca ni Luve ni Kalou”. Na Kalou e vinakata vei keda me da kila na bula tawa mudu. Na Kalou e vinakata me tiko vei keda na yalo dei ni sa kila ni da sa vakabulai vakayalo. Me da raica sara yani e so nai naki ni bula tawa mudu e koto e ra:
a. Ni sai valavala ca ko ira kecega na tamata, ka ra sega ni yacova na ka e vakarokoroko takina na Kalou. (Roma 3:23)
b. Ni sa kenai sau ni valavala ca na mate: ia sai solisoli walega ni Kalou na bula tawa mudu, e na vuku i Jisu Karisito na noda Turaga. (Roma 6:23)
c. Ia na Kalou sa vakatakila na nona loloma vei keda, ni sa mate na Karisito me nodai sosomi ni da sa tamata ca. (Roma 5:8) O koya sa ssega bua na cala sa qisia ko koya mei soro ni nodai valavala ca; me vakayacori kina vei keda na veivakadonui ni Kalou e na vukuna.
d. Na Kalou ga e solia na veivosoti kei na bula tawa mudu ki vei ira ga e ra vakabauta na Kalou (Joni 3:16, Roma 5:1, Roma 8:1)
Oya nai tukutuku ni bula tawa mudu! Kevaka o sa biuta na nomu vakabauta ki vua na gone turaga o Jisu Karisito me nomui vakabula, sa nomu na veivakabulai! Na veivosoti e sega ni soli walega baleta ni dodonu ga vei keda na tamata meda vosoti ena noda caka cala (Roma 8:38-39; Matthew 28:20).. Na veivosoti e vakayacori ena yalo loloma (Joni 10:28-29), yalo e vakarokoroko kei na yalo e vinaka.
2. Vakasaqara na vanua mo qaravi Kalou kina ka vakatavuvulitaki kina nai Vola Tabu.
Kakua ni nanuma me vale walega na vale ni lotu. Na lotu sai keda na tamata. Sa ka bibi dina kina vei keda na tamata vakabauta me dau gumatuataka na vakasoqoni vata. Oqori e dua nai naki levu ni lotu. Sa dodonu kina vei iko ni ko ciqoma ka vakabauta na gone turaga ko Jisu Karisito. Sa kilikili vei iko mo luvena e dua na vale ni lotu ka liutaki e nai vakavuvuli mai mai vola tabu. Mo vakaraitaka vakadodonu vua nai talatala na nomu sa ciqoma na Turaga ko Jisu Karisito ena vakabauta me nomui vakabula.
Nai karua ni naki bibi ni lotu sai koya na kena vakatavuvulitaki vakai dina nai vola tabu. E rawa ni ko vulica mo vakayagataka vakacava kina nomu bula nai vakaro ni Kalou levu. E na rawa mo na yaco mo na dua na tamata qaqa ni Kalou ni ko sa biuta vinaka e nai vola tabu ena 2 Timoci 3:16-17. sa ceguva ka vakalougatataka oti na nona vosa na Kalou ka rawa kina vei ira na nona I talatala me ra vakaiyaragitaki kina.
Nai ka tolu ni naki ni lotu sai koya na vakacacabo. Vakacacabo ena vakavinavinaka vua na Kalou ena vuku ni veika lelevu sa vakayacora tiko vei keda. Sa vakabulai keda, e lomani keda. E vakarautaka vei keda. E karoni keda ka liutaki keda talega. E rawa vakacava me da guilecava me da vakavinavinaka vua? Na Kalou e savasava, yalo dodonu, dau loloma ka Sinai e na yalo e uasivi sara. (Vakatakila 4:11)
3. Vakarautaka e dua na gauna ena nomu bula mo vakanamata kina vua na Kalou.
E ka bibi duadua vei keda na tamata me da dau vakanamata vua na Kalou e na veisiga. So era vakatoka me da vakacacabo vua baleta ni sa vakabulai mai vua. So era vakacacabo ena mataka lailai ka so era vakacacabo e na bogi. E sega soti ni bibi na gauna, ia e bibi ga ni ko veitaratara wasoma kei na Kalou.
(a) Na Masu: Na masu sai koya na nomu veitalanoa kei na Kalou. Tukuna vua na nomu gagadre kei na nomu leqa kecega. Kerea vua na yalo matua kei na veiliutaki. Tukuna vua me sotava na nomu leqa. Tukuna vua na nomu lomani koya kei na nomu vakavinavinaka na ka lelevu sa vakayacora vei iko.
(b) Wili Vola Tabu: Nai kuri ni vakatavuvuli e nai vola tabu e vale ni lotu, wili vola ni Siga Tabu kei na vuli Vola Tabu. E dodonu mo dau wili vola tabu. E tiko e nai vola tabu nai vakavuvuli kece e dodonu mo kila me rawa kina ni ko bulataka na bula ni vakarokorokotaka na Kalou. E volai kina na sala ni nona veiliutaki na Kalou me rawata kina mo kila na loma ni Kalou kei na nomu tubu vakayalo. Nai vola tabu e sala ni nona vosa vei keda na Kalou
4. Bula na sala ni veikilai kei ira era rawa ni vukei iko vakayalo.
E volai e nai vola tabu nai vakaro me baleta na ka ca e rawa ni yaco vei keda kevaka eda lewena e dua nai lawalawa ka sega ni vakarokorokotaki kina na Kalou. Na veitokani kei ira era sa dau i valavala ca ena vakavuna na noda temaki rawarawa kina. Sa bibi kina vei keda me da veitokani vata ga kei ira era sa lomani Jiova ka dinati koya vakaidina. (1 Koronica 15:33)
Tovolea no vakasaqara e dua na nomui tokani e vale ni lotu e rawa ni vakauqeti iko. (Iperiu 3:13; 10:24) Kerei ira na nomui caba me ra dau veivuke vei iko mo namaka na nomu gauna ga vata kei na Kalou, na nomui tavi kece sara kei na nomu sala vata kei na Kalou. Kerei ira me ra veitomani kei iko ena nomu qaravi Kalou. Sega ni kenai naki mo sa guilecavi ira kina na nomui tokani era sa sega tu ni kila na Kalou se ciqomi koya me nodra I vakabula. Tomana tiko ga na nomu veitokani kei ira ka lomani ira talega. Vakatakila vei ira ni sa veisautaka vakadua na nomu bula na gone turaga ko Jisu Karisito
5. Na papitaiso.
E vuqa na tamata e sega ni matata vei ira na vosa qo na “Papitaiso”. Na kenai balebale na vosa qo na papitaiso oya na taba luvuci ena wai. Ni papitaisotaki e dua na tamata sa dodonu me na vakatusa ni sa bula na Kalou ka sa dodonu me da muria na veika e dodonu vua na Kalou. E kaya na Roma 6:3-4, “Dou sa sega beka ni kila koi keda kece sa papitaisotaki vei Jisu Karisito eda sa papitaisotaki kina nona mate? O koya eda sa bula vata kaya kina, ni da sa papitaisotaki kina nona mate me vaka sa vakaturi cake tale main a mate na Karisito ena kaukauwa ne Tamana me da sai valavala vaka talega kina ena bula vou. (Roma 6:3-4)
Na papitaiso e sega ni vakabulai iko, e sega talega ni bokoca na nomui valavala ca. Na papitaiso e gaunisala kina talai rawarawa kei na tukuni yalotaki ni nomu vakabauta kei na nomu vakabulai mai vua ka Kalou. E ka bibi mo taura na cavuikalawa ni papitaiso mo vakasinaiti ena yalotabu. Vakaraitaka vua na nomui talatala ni ko sa vinakata mo papitaisotaki ena wai ni ko sa ciqoma oti na Karisito me nomu I vakabula.
Au sa biuta na noqu vakabauta vua na gone turaga, Jisu Karisito…..na cava tale sa vo vei au?


text: 1Ni sa cavuta oti na vosa koya ko Jisu, sa qai tacake ki lomalagi ka kaya, “I Tamaqu, sa yaco mai na kena gauna, mo ni vakalagilagia na Luvemuni, me qai vakalagilagi kemuni tale ga kina na Luvemuni. 2Me vaka ko ni solia vua na lewa me baleti ira na tamata kece ga, me na solia tale ga ko koya na bula tawa mudu vei ira yadua ko ni sa solia vua. 3Sa i koya oqo na bula tawa mudu, me ra kilai kemuni na Kalou dina duadua ga, kei Jisu Karisito, o koya ko ni a tala mai. 4Au sa vakalagilagi kemuni e vuravura, ka'u sa vakaotia na cakacaka ko ni a solia mai vei au me'u cakava. 5Ia oqo, Tamaqu, ni'u sa tu e na matamuni ni vakalagilagi au e na lagilagi ka a tu vei kemuni kei au ni sa bera ni buli na vuravura. 6“Au sa vakatakila na yacamuni vei iratou ko ni a soli iratou vei au mai vuravura. E ratou sa nomuni, ka ko ni sa soli iratou vei au; ka ratou sa dau muria na nomuni vosa. 7E ratou sa qai kila ni a taka dina ga mai vei kemuni na veika kece ko ni a solia vei au. 8Au sa solia vei iratou na vosa ko ni a solia vei au, ka ratou sa vakabauta, ka kila dina sara ni'u a lako mai vei kemuni, ka ratou sa vakadinata ni ko ni a talai au mai. 9“Au masulaki iratou. Au sega ni masulaki vuravura, au masulaki iratou ga ko ni a soli iratou vei au; ka ni ratou sa nomuni. 10Sa nomuni tale ga na veika kece ga e noqu, ka sa noqu na ka e nomuni, ka'u sa vakalagilagi e na vukudratou. 11Au sa na sega tale ni tiko e vuravura, ia ko iratou oqo e ratou sa tiko ga e vuravura; ko i au, au sa lako yani vei kemuni. I Tamaqu yalo savasava, ni maroroi iratou e na yacamuni ko iratou ko ni sa soli iratou vei au, me ratou duabau ga me vakataki kedaru. 12Ni'u a sa tiko vata voli kei iratou, au a dau maroroi iratou e na kaukauwa ni yacamuni, ko iratou ko ni a soli iratou vei au. Au a taqomaki iratou, ka a sega ni dua vei iratou e yali, ia ko koya ga e a sa dodonu me rusa, me vakayacori kina na i Vola Tabu. 13Ia oqo au sa lako tiko yani vei kemuni, ka'u sa vosataka na veika oqo e vuravura, me vakasinaiti sara kina na lomadratou e na noqu marau. 14“Au sa solia vei iratou na nomuni vosa; ka sa cati iratou ko ira na kai vuravura, ni ratou sega ni nei vuravura, me vaka ga ni'u sega ni nei vuravura ko i au. 15Au sega ni masulaka mo ni kauti iratou tani mai vuravura, ia mo ni maroroi iratou ga mai vua na Vunica. 16E ratou sega ni nei vuravura, me vaka ga ni'u sega ni nei vuravura ko i au. 17Tawasei iratou yani ki vei kemuni e na dina: sa dina na nomuni vosa. 18Me vaka na nomuni a talai au mai ki vuravura, au sa talai iratou vaka tale ga kina ki vuravura. 19Ka'u sa tawasei au yani vei kemuni e na vukudratou, ka me ratou tawasei iratou dina kina ko iratou ki vei kemuni. 20“Ia au sega ni masulaki iratou wale ga oqo, au masulaki ira tale ga e ra na qai vakabauti au e muri e na vuku ni nodratou vosa; 21me ra na qai duabau kece ga. Me vaka ko ni sa tiko vei au Tamaqu, ka'u sa tiko vei kemuni ko i au; me ra na tiko tale ga vei kedaru ko ira: me na qai vakabauta kina ko vuravura ni ko ni a talai au mai. 22Au sa solia vei ira na lagilagi ko ni a solia mai vei au; me ra duabau kina me vaka ga e daru sa duabau ko i kedaru. 23Me'u tiko vei ira, ka mo ni tiko vei au, me qai taucoko kina na nodra duabau; me qai kila kina ko vuravura ni ko ni a talai au mai; ka ni ko ni sa lomani ira me vaka ko ni sa lomani au. 24“I Tamaqu, au vinakata me ra tiko tale ga kei au e na vanua au tiko kina ko ira ko ni sa solia vei au; me ra raica na noqu lagilagi na lagilagi ko ni sa solia vei au: ka ni ko ni a lomani au ni sa sega ni tekivu ko vuravura. 25I Tamaqu yalo dodonu, e sega ni kilai kemuni ko vuravura, ia au sa kilai kemuni ko i au; ka ratou sa kila ko iratou oqo ni ko ni a talai au mai. 26Au sa vakatakila vei iratou na yacamuni, ka'u na vakatakila tiko ga, me tiko kina vci iratou na loloma ko ni a lomani au kina, ka me'u tiko tale ga vei iratou ko i au.”


text: 1O i keda sa kaukauwa na noda vakabauta me da vukei ira na malumalumu me ra colata na nodra i colacola. Me da kakua ni cakava na ka e vinaka ga vei keda. 2Ia sa dodonu me da cakava na ka mera vinaka ka vakatataki cake kina e na vakabauta ko ira na tani. 3Ni ko Karisito sara tale mada ga e a sega ni cakava na ka ga e vinaka vua. Ia e cakava ga me vaka e kaya na i Vola Tabu: “Sa mai tau vei au na veivakasewasewani era cakava mo ni vakasewasewani kina” 4Ni veika kece e volai e na i Vola Tabu sa volai me da vakatavulici kina, me noda kina na i nuinui sa rawa e na vosota kei na vei vakayaloqaqataki sa solia vei keda na i Vola Tabu. 5Ia me vakarawarawataka mada ga vei kemuni na Kalou, o koya na i vurevure ni vosota kei na yaloqaqa, mo ni yalovata e na nomuni muria na i vakarau i Karisito. 6Me duavata kina na lomamuni kei na domomuni e na nomuni vakacaucautaka na Kalou, na Tama ni noda Turaga ko Jisu Karisito. 7O koya gona mo ni qai veivakadonui vakai kemuni me vaka sa vakadonui kemuni ka ciqomi kemuni na Karisito; ni kitaka oqo me vakalagilagi kina na Kalou. 8Au via tukuna vei kemuni ni a mai dua na dauveiqaravi vei ira na Jiu ko Karisito me vakaraitaka na yalo dina ni Kalou, me vakayacori kina na vosa ni yalayala ni Kalou vei ira na pateriaki, 9me rawa tale ga kina ni ra vakacaucautaka na Kalou na kai veimatanitu tani e na vuku ni nona loloma levu. Me vaka sa kaya na i Vola Tabu: “Au na vakavinavinaka vei kemuni na Turaga e na kedra maliwa na kai veimatanitu tani. Au na vakacaucautaka e na sere na yacamuni” 10E a kaya tale ga: “Ni reki na kai veimatanitu tani vata kei ira na tamata digitaki ni Kalou!” 11Ka a kaya tale ga: “Ni vakacaucautaka na Turaga ko i kemuni kece ga na kai veimatanitu tani; ni vakacaucautaki koya vakalevu sara na tamata kece ga” 12E a kaya tale ga ko Aisea: “E na lako mai e dua na kawa I Jese; e na vakaturi cake ko koya me liutaki ira na kai veimatanitu tani, ka ra na vakanuinui vua” 13Ia me vakasinaiti kemuni mada ga na Kalou, na vu ni noda vakanuinui, e na marau kece ga kei na vakacegu e na vuku ni nomuni vakabauti koya, me na tubu cake tiko ga kina na nomuni vakanuinui e na kaukauwa ni Yalo Tabu. 14Kemuni na wekaqu, o i au vaka i au, au sa vakabauta ni ko ni sa sinai tu e na yalo vinaka, kei na kila ka, ka sa rawa kina mo ni veivakavulici vaka i kemuni. 15Ia e na i vola oqo au sa doudou sara me'u tukuna tale yani kina vei kemuni e vica na ka. Au sa doudou e na vuku ni solisoli sa solia vei au na Kalou, 16me'u dua na tamata i Karisito ka me'u veiqaravi vei kemuni na kai matanitu tani. Au sa cakacaka me vaka e dua na bete e na noqu vunautaka na i Tukutuku Vinaka, mai vua na Kalou, me ra yaeo kina na kai veimatanitu tani me ra i soro e vakabau e na mata ni Turaga, ni sa vakacabori ira vua na Yalo Tabu. 17O koya gona oya e na noqu sa sema tu vei Jisu Karisito sa rawa kina me'u cibitaka na noqu cakacaka vua na Kalou. 18Au sa doudou me'u tukuna na ka sa cakava na Karisito e na noqu bula koya me'u kauti ira mai kina na kai veimatanitu tani me ra sa mai talairawarawa vua na Kalou e na nodra vosa kei na nodra cakacaka. 19E a yaco rawa oya e na kaukauwa ni veika mana kei na veika veivakurabuitaki kei na kaukauwa ni Yalo Tabu. Au a vunautaka voli na i Tukutuku Vinaka kei Jisu Karisito e na noqu a lako mai Jerusalemi ki Ilirikumi. 20Na ka au gadreva sa i koya me'u vunautaka na i Tukutuku Vinaka e na veivanua e sa sega ni bau rogoci kina na i tukutuku kei Karisito, me'u kakua kina ni la'ki cakacaka e na yavu sa tara oti tu e dua tale na tamata. 21Me vaka e kaya na i Vola Tabu: “Era na raica ko ira ka se sega mada ni tukuni vei ira; ka ra na kila ko ira era se sega mada ni rogoca.” 22Sa i koya oya na vuna sa tarovi kina vakavuqa na noqu lako yani vei kemuni. 23Ia oqo sa oti na noqu cakacaka e na yasayasa oqo; ia me vaka ni sa sivi oqo e vica na yabaki na noqu gadreva tiko me'u lako yani vei kemuni, 24au sa nakita me'u sa na cakava e na gauna oqo. Au gadreva me'u na sikovi kemuni e na noqu i lakolako ki Sipeini, ka mo ni na qai bau vukei au tale ga meʼu yaco rawa ki kea, ni sa na oti na noqu veisiko lekaleka vei kemuni. 25Ia e na gauna oqo au sa tei lako mada ki Jerusalemi me'u kauta na ka ni loloma vei ira na tamata ni Kalou mai kea. 26Ni ra sa lomasoli na i vavakoso lotu mai Masitonia kei Kirisi ka solia e dua na i solisoli me vukei ira na tamata lotu dravudravua mai Jerusalemi. 27Era nakita sara ga vakataki ira me ra cakava na ka oqo. Ia sa tu dina tale ga na nodra i tavi me baleti ira na dravudravua koya; me vaka ni ra sa vota na Jiu na nodra veivakalougatataki vakayalo vei ira na kai veimatanitu tani, sa dodonu kina vei ira na kai veimatanitu tani me ra vota vei ira na Jiu na nodra veivakalougatataki vakayago. 28Ia ni'u sa na vakaotia na i tavi oqo, ka'u sa na solia oti vei ira na ka kece e a soli mai vei au, au sa na qai gole ki Sipeini, ka la'ki sikovi kemuni sara yani kina. 29Ia au kila ni'u sa na lako yani oqo vei kemuni au sa na lako vata tiko yani kei na veivakalougatataki taucoko i Karisito. 30Au sa vakauqeti kemuni na veiwekani e na vuku ni noda Turaga ko Jisu Karisito kei na loloma sa solia vei kemuni na Yalo Tabu mo ni duavata kei au e na nomuni masu vagumatua vua na Kalou e na vukuqu. 31Ni masulaka me'u vakabulai mai vei ira era sega ni vakabauta mai Jutia, ka me ra ciqoma na noqu veiqaravi na tamata lotu mai Jerusalemi. 32O koya gona oya ke sa vaka kina na loma ni Kalou au sa na qai lako yani kina vei kemuni e na marau levu ka la'ki vakabulabulataki e na kemuni maliwa. 33Me tiko vata mada ga kei kemuni kece sara na Kalou sa vu ni noda vakacegu. Emeni.


text:
- iTukutuku ni Vidio
E vakarautaka na itukutuku me baleta na vidio e vakayagataki tiko.
- Wasea
E vakatarai iko mo wasea na vidio ena lavetaki ni isema ka veiwaseaki ena imeli se VV (vakauitukutuku vakasauri). Sa rawa ni o wasea talega na vakayagataki ni Facebook se Twitter.
- Link
E vakatarai iko mo lavetaka ka wasea na isema ni veilawa.
- Qaqaco
E vakatarai iko mo lavetaka na ivakatakilakila qaqaco ni misini ka kuria na misini ki na dua na mataveilawa se boloko.
- iTabataba ni Tekivu/Cegu Vakawawa
- Dauniuli
E vakaraitaka vei ko na dauniuli na ivakatakilakila ni gauna ni vidio ka vakatarai iko mo tosoya na veipoidi ena vidio ena nomu veimoiaka imuri ki liu
- iTabataba Bula ni DVR
Ni saravi tiko na vakadrodroi bula ni vidio sa rawa ni o moica ki na dua na poidi makawa ena vidio se kilikitaka na itabataba ni cegu vakawawa, na itabataba bula ena seavu tani. Na tabaki tale ni itabataba bula ena yavalata lesu na vidio me bula ka na lesu na itabataba ki na drokadroka ni sa saravi rawa na vidio bula. (Ni saravi tiko na vidio dau taleitaki, ena sega ni cakacaka na itabataba bula ka na rawa ni o moica ki na dua ga na poidi ena vidio).
-
Sarasara ena Wiliwili
Kilikitaka na itabataba oqo mo raica vata na sarasara ena wiliwili. Mo raica na sarasara ena wiliwili ena dua na iyaya ni iOS vakamuria na idusidusi oqo:
- Kilikitaka na “Settings”
- Kilikitaka na “Videos”
- Tabaka na “Closed Captioning” ki na “On”
-
Sikirini Taucoko
Kilikitaka na itabataba oqo mo raica na sikirini taucoko ni vidio.
-
Rorogo
Kilikitaka na itabataba oqo mo qarauna na rorogo.
- Home
- Kakaburaki kei na iTikotiko eso
- Veitavi ni Misini ni Katokatoni


text:
Sa i Jisu Karisito na Luvena e Duabau ga ka Luvena Daulomani na Kalou. … O Koya na noda iVakabula mai na ivalavala ca kei na mate. Oqo na ka bibi duadua me kilai e vuravura.
“A cava dou lewa ena vuku i Karisito?” Maciu 22:42). Ena vosa oqori nei Jisu a vakamaduataki ira kina na Farisi ena Nona gauna. Ena vosa vata ga oqori au na tarogi ira kina na wekaqu Yalododonu Edaidai kei ira tale eso sa lotu-Vakarisito ena veika dina ko ni sa vakabauta baleti Jisu Karisito kei na cava ko ni sa cakava tiko ena vuku ni vakabauta oqo.
E vuqa na noqu vosacavuti ni ivolanikalou ena lako mai ena iVola Tabu, baleta ni ra kila vakavinaka tu e vuqa sa lotu-Vakarisito. Na noqu ivakamacala ena lako mai ena veivakavulici ni ivolanikalou ni gauna oqo, vakabibi na iVola i Momani baleta ni kedra ibalebale na veitikina ena iVola Tabu, e sa rui medremedrea ka vuqa na veimataqali lotu-Vakarisito era sega ni duavata na kedra ibalebale. Au na vosa tiko vei ira sa vakabauta vakakina vei ira tale eso. Me vaka e vakavulica o Elder Tad R. Callister ena mataka nikua ni so era vakatokai ira mera lotu Vakarisito, era qaravi koya ni ivakavuvuli vinaka, ia era sega ni doudou mera tukuna na Nona itutu-vakalou. Niu sa na vosa kina, au sa na vakayagataka ga na vosa i Jisu vakai-Koya. E dodonu meda raica taucoko na veika e a vakavulica o Koya vakai-Koya, me baleta se o cei o Koya kei na cava e a talai mai kina o Koya ki vuravura me mai vakayacora.
Na Luvena e Duabau Ga sa Vakatubura
A vakavulica o Jisu ni o Koya na Luvena e Duabau Ga sa Vakatubura. A kaya kina o Koya:
“Ni sa lomani ira na kai vuravura vakaoqo na Kalou, me solia kina na Luvena e duabau ga sa vakatubura, me kakua ni rusa ko ira yadua era sa vakabauti koya, me ra rawata ga na bula tawamudu.
“Ni sa sega ni tala mai na Luvena ki vuravura na Kalou me cudruvi ira na kai vuravura; me bula ga koi ira na kai vuravura ena vukuna” (Joni 3:16–17).
Sa vakadeitaka oqo na Kalou na Tamada. Na kena a mai vakacerecerei kina na ituvaki tabu ena Ulunivanua ni Veivakamataliataki, a kaya o Koya mai lomalagi, “Oqo na noqu Gone ni toko, au sa dau vinakata vakalevu; dou vakarogoci koya” (Maciu 17:5).
E vakavulica talega o Jisu ni Nona rairai mai ena tauvata ga kei na Tamana. A kaya vei ira na Nona iApositolo:
“Kevaka dou sa kilai au, dou sa kilai Tamaqu talega: ia mai na siga oqo dou sa kilai koya, ka raici koya.
“Sa kaya vua ko Filipi, Turaga, vakatakilai Tamamuni vei keitou, keitou na qai vakacegu.
“Sa kaya vua ko Jisu, Niu sa tiko dede vakaoqo kei kemudou, ko sa sega ni kilai au, Filipi? Ko koya sa raici au, sa raici Tamaqu” (Joni 14:7–9).
O koya gona, a vakamacalataka kina na Luvena o Paula “ni sa yaloyalo ni Nona itovo [na Kalou na Tamana]” Iperiu 1:3; raica talega na 2 Korinica 4:4).
Dauniveibuli
A vola o Joni na iApositolo ni o Jisu, ka vakatokai Koya “na Vosa,” “a rau sa tiko vata kei na Kalou. Sa cakava na ka kecega ko koya; a sa sega e dua na ka sa caka me sega ni cakava ko koya” (Joni 1:2–3 ). O koya gona, ena ruku ni ituvatuva ni Kalou, sa Dauniveibuli ni veika kecega o Jisu Karisito.
Turaga na Kalou i Isireli
Ena gauna ni Nona cakacaka vakalotu vei ira na Nona tamata e Palesitaina, a kaya kina o Jisu ni o Koya ga o Jiova, na Turaga na Kalou i Isireli (raica na Joni 8:58). E muri, ni sa Turaga sa tucake tale, a laki veiqaravi vei ira na Nona tamata ena vanua o Amerika. A vakaraitaka e kea o Koya:
“Raica, koi au ko Jisu Karisito, ka ra a tukuna na parofita ni na lako mai ki vuravura. …
“… Ni sai au na Kalou ni Isireli kei na Kalou ni vuravura kecega” (3 Nifai 11:10, 14)).
Na Veika sa Cakava vei Keda
Ena dua na koniferedi ni iteki ena vuqa na yabaki sa oti, au a sotava kina e dua na marama ka kaya ni sa kerei me lesu tale mai ki lotu ni oti e vuqa na yabaki na nona yali tu ia e sega ni vakasamataka rawa e dua na vuna me lesu mai kina. Meu vakayaloqaqataki koya au a kaya kina, “Ni ko sa raica rawa na veika kece sa vakayacora vei keda na iVakabula, sa qai sega beka ni levu na vuna mo lesu mai kina ka mai sokalou ka qaravi Koya?” Au a kurabui ena ka e tukuna mai: “Na cava sa cakava vei au o Koya?” Vei ira era sega ni kila tiko vakavinaka na veika sa cakava vei keda na iVakabula, au na sauma na taro o ya ena Nona vosa ga Vakai-Koya vata kei na noqu ivakadinadina.
Bula kei Vuravura
E volai ena iVola Tabu na ivakavuvuli oqo i Jisu: “Au sa lako mai me rawa vei ira na bula, ia me rawa vakalevu sara” (Joni 10:10). E muri, ena gauna ni Vuravura Vou, a kaya kina o Koya, “Ia koi au na rarama kei na vu-ni-bula kei vuravura” (3 Nifai 11:11). Sai Koya na Bula kei Vuravura baleta ni o Koya na noda dauniveibuli baleta talega, ni Nona Tucaketale, eda sa vakadeitaki taucoko kina ni da na bula tale. Kei na bula e solia vei keda sa sega ni dua na bula walega vakayago. A vakavulica, “Ia kau sa solia vei ira na bula tawamudu, ia era na sega sara ni rusa, se dua e kaliraki ira mai na ligaqu” (Joni 10:28; raica talega na Joni 17:2 ).
Rarama kei Vuravura
A vakavulica talega o Jisu, “Oi au na rarama kei vuravura: ko koya sa muri au ena sega ni lako ena butobuto” (Joni 8:12). A kaya talega vakaoqo, “Oi au na sala, na vu-ni-dina, kei na vu-ni-bula” (Joni 14:6). Sai Koya na Sala ka sai Koya na Rarama baleta na Nona ivakavuvuli sa cilava na noda salatu ena bula vakayago oqo ka na vakaraitaka vei keda na sala lesu vua na Tamada.
E Vakayacora na Lewa nei Tamana
Ena veigauna, sa dau rokovi Tamana o Jisu ka dau muri Koya. Ena gauna mada ga ni se gone kina a kaya vei rau na nona itubutubu e vuravura, “Drau sa sega beka ni kila ni sa kilikili kei au meu tiko e na vale nei Tamaqu?” (Luke 2:49). “Niu sa sega ni lako sobu mai lomalagi,” a vakavulica tale, “meu kitaka na lomaqu, meu kitaka ga na loma i koya sa talai au mai” (Joni 6:38; raica talega na Joni 5:19). Ka vakavulica talega na iVakabula, “Sa sega ni torovi Tamaqu walega e dua na tamata, e na vukuqu ga” (Joni 14:6; raica talega na Maciu 11:27). ).
Eda na lesu vua na Tamada ena noda cakava na Nona lewa. A vakavulica o Jisu, “Ena sega ni curu ki na matanitu vakalomalagi ko ira kecega sa kaya vei au, Turaga, Turaga, ko koya ga sa cakava na loma i Tamaqu sa tiko mai lomalagi” (Maciu 7:21). A vakamacalataka:
“Era na lewevuqa ena kaya vei au e na siga ko ya, Kemuni na Turaga, na Turaga, keimami a sega li ni vakavuvuli e na yacamuni? Ka vakasevi ira na tevoro e na yacamuni? Ka kitaka na caka mana e vuqa ena yacamuni?
“Ia kau na qai tukuna vei ira, Au sa sega sara ni kilai kemudou: dou lako tani vei au, koi kemudou sa dau kitaka na ivalavala ca” (Maciu 7:22–23).
O cei ga sa qai curu rawa ki na matanitu vakalomalagi? E sega ni o ira sa dau kitaka na caka mana eso ena nodra vakayagataka na yaca ni Turaga, ia e vakavulica o Jisu, o ira ga “sa cakava na loma i Tamaqu sa tiko mai lomalagi.”
Sa iVakaraitaki Cecere
Sa vakaraitaka vei keda o Jisu na sala meda cakava kina. Sa sureti keda se baci sureti keda tale o Koya meda muri Koya: “Sa rogoca na noqu vosa ko ira na noqu sipi, ia kau sa kilai ira, ka ra sa muri au” (Joni 10:27).
Kaukauwa ni Matabete
Sa solia na kaukauwa ni matabete vei iratou na Nona iApositolo (raica na Maciu 10:1) kei ira tale eso. A kaya kina vei Pita, na iliuliu ni Apositolo, “Au na solia talega vei iko na idola ni matanitu vakalomalagi: ia na ka kecega ko na vauca e vuravura, ena vauci mai lomalagi: ia na ka kecega ko na sereka e vuravura, ena sereki mai lomalagi” (Maciu 16:19; raica talega na Maciu 18:18).
E vola vakaoqo o Luke ni “sa qai lesia na Turaga … e lewe vitusagavulu tani, ka talai ira mera lako yayarua ka liu vua ki na veikoro kecega kei na veitikina sa via lako kina ko koya” (Luke 10:1). E muri era sa mai kaya vei Jisu ena mamarau na le Vitusagavulu oqo, “Era sa guca vei keimami na tevoro, e na vuku ni yacamuni” (Luke 10:17). Au sa vakadinadinataka na kaukauwa oqo ni matabete.
Veidusimaki ni Yalo Tabu
Ni sa mai cava na Nona cakacaka vakalotu, a vakavulica o Jisu vei ira na Nona Apositolo, “Ia na Dauveivakacegui, na Yalo Tabu, ko koya ena tala mai na Tamaqu e na yacaqu, ena vakavulici kemudou ena ka kecega kau a vosataka vei kemudou” (Joni 14:26), ka na “tuberi kemudou ki na ka kecega e dina” (Joni 16:13).
Veidusimaki ena Nona Vunau
Sa dau dusimaki keda talega ena Nona vunau. A vakaroti ira vakakina na Nifai mera kakua tale ni veileti tiko ena vuku ni vunau, ni a kaya kina o Koya:
“Ko koya sa tiko vua na yalo ni veileti, sa sega ni noqu; ia sa nona ga na tevoro, ni sai koya na vu ni veileti, ka sa dau vakauqeti ira na tamata me ra veileti ka veicudruvi vakai ira.
“Raica, e sega ni noqu ivakavuvuli, me ra vakauqeti na tamata me ra veileti; ia au sa vakaroti kemudou me muduki sara na veileti vakaoqo” (3 Nifai 11:29–30).
Raica matua na Bula Tawamudu
Sa bolei keda vakakina meda raici Koya matua, ka kakua na veika ni vuravura oqo. Na Nona vunau cecere baleta na madrai ni bula, a vakamacalataka kina o Jisu na duidui ni kakana vakayago kei na kena e tawamudu. “Dou kakua ni oca me kemudou na kakana sa oti rawa,” a kaya, “ia me kemudou ga na kakana sa tu kina na bula tawamudu, o koya ena solia vei kemudou na Luve ni tamata” (Joni 6:27). E vakavulica na iVakabula ni o Koya na Madrai ni Bula, na ivurevure ni kakana tawamudu. Ena nona vosa tiko baleta na kakana vakayago sa solia tu ko vuravura, oka kina na mana a solia mai o Jiova me vakani ira kina na luvei Isireli ena lekutu, a vakavulica kina o Jisu ni o ira era sa vakararavi ki na madrai oqo era sa mate yani (raica na Joni 6:49). E duidui, mai na kakana a solia o Koya ni sai koya “na madrai bula sa lako sobu mai lomalagi,” ka vakavulica o Jisu, “Kevaka sa dua e kania na madrai oqo, ena bula ka tawamudu” (Joni 6:51).
Era kaya eso na Nona tisaipeli ni sa “vosa dredre oqo,” ka vakatekivu mai na gauna o ya e vuqa vei ira sa daumuri Koya era sa “suka tani a ra sa sega tale ni lako vata kaya” (Joni 6: 60, 66). E laurai ni ra sa sega ni ciqoma na Nona ivakavuvuli taumada o ya mera “vakasaqara … taumada na matanitu ni Kalou” (Maciu 6:33). Ena gauna mada ga oqo eso era tukuna ni ra lotu-Vakarisito era rawai vakalevu ena veika ni vuravura—na veika e tokona na bula ena vuravura oqo ia e sega ni solia na kakana ki na bula tawamudu. Vei ira eso na Nona “vosa dredre” oqo sa vuna tikoga nodra sega ni muria na Karisito.
Na Veisorovaki
Na cecere ni cakacaka vakalotu ni noda iVakabula na Nona Tucaketale kei na Nona Veisorovaki me baleta na ivalavala ca kei vuravura. A parofisaitaka o Joni na Daunipapitaiso na ka oqo ena nona kaya, “Raica na Lami ni Kalou, ko koya sa kauta tani na nodra ivalavala ca na kai vuravura” (Joni 1:29). Ni oti, a vakavulica o Jisu ni “sa lako mai na Luve ni tamata me dauveiqaravi ga, ka solia na nona bula me kedra ivoli na lewevuqa” (Maciu 20:28). Ena iOtioti ni Kana Vata, a vakamacalataka kina o Jisu, me vaka sa vola o Maciu, ni waini sa vakalougatataka o Koya sa “noqu dra ni veiyalayalati vou, sa liviraki ena vukudra e lewevuqa me bokoci na ivalavala ca” (Maciu 26:28).
Ena nona rairai vei ira na Nifai, a sureti ira na Turaga mera lako yani Vua mera tara na Nona mavoa e sarisarina kei na mawe ni ivako e Ligana kei na Yavana. A cakava oqo, a vakamacalataka o Koya, “mo dou kila kina ni sai au na Kalou ni vuravura kecega, kau sa mate ena vuku ni nodra ivalavala ca na kai vuravura” (3 Nifai 11:14). Ka tomani na itukutuku, ni ra sa cuva sobu na tamata “vei Jisu, ka vakarokoroko vua” (tikina e 17). Ena ka oqo, ena yaco me qaravi Koya ko vuravura taucoko.
E vakavulica o Jisu eso tale na dina talei baleta na Nona Veisorovaki. Na iVola i Momani, ka vakamatatataka na ivakavuvuli ni iVakabula ka solia na ivakamacala totoka duadua ni Nona ilesilesi, e tukuna kina na ivakavuvuli oqo:
“A sa talai au mai ko Tamaqu meu mai laveti cake e na kauveilatai … , meu kauti ira mai kina na tamata kecega kivei au, …
“… me ra lewai ena nodra ivalavala.
“Ia ko koya yadua sa veivutuni ka papitaisotaki e na yacaqu, ena vakasinaiti ena YaloTabu; ia kevaka sa vosota me yacova na ivakataotioti, au na kunea ni sa savasava ko koya e mata i Tamaqu ena siga au sa tu kina meu lewai ira na kai vuravura. …
“Ia sa sega na ka tawa savasava sa curu rawa ki na nona matanitu [na Tamaqu], ia sa sega e dua sa curu rawa ki na nona ivakavakacegu, ko ira ga sa sava na nodra isulu e na noqu dra, ni ra sa vakabauta, ka veivutunitaka na nodra ivalavala ca ka vosota me yacova na ivakataotioti” (3 Nifai 27:14–16, 19).
Eda sa qai kila vakavinaka kina ni Veisorovaki i Jisu Karisito sa solia vei keda na madigi meda valuta rawa na mate vakayalo ka vu mai na ivalavala ca, kei na noda vakayacora ka maroroya na veiyalayalati tabu, eda na ciqoma kina na veivakalougatataki ni bula tawamudu.
Bolebole kei na Vakadinadina
A solia o Jisu na bolebole oqo “A cava dou lewa ena vuku i Karisito?” (Maciu 22:42). A bolei ira na kai Korinica o Paula me ra “dikevi ira mada, se ra tu ena vakabauta” (2 Korinica 13:5). E dodonu vei keda taucoko meda sauma vakai keda na veibolebole oqo. Sa tiko evei na noda dina? Eda sa vakataki ira beka na lotu-Vakarisito ka vakamacalataka vakamatata o Elder Neal A. Maxwell ni ra sa tokitaka na nodra itikotiko ki Saioni ka saga tikoga me dua na nodra itikotiko mai Papiloni.1
E sega ni ka ni tu e loma. Eda sa daumuri Jisu Karisito. Eda sa vakaitikotiko ena Nona Lotu kei na Nona kosipeli, ka me kakua ni da vakayagataka e dua na visa meda sikovi Papiloni kina se itovo vakataki ira na kena lewenivanua. E dodonu meda rokova na Yacana, maroroya na Nona vunau … ka “kakua ni vakasaqara na veika ni vuravura oqo ia mo vakasaqara taumada mo tara cake na matanitu ni Kalou, ka tauyavutaka na nona yalododonu” (Maciu 6:33 , ivakamacala e botona a; mai na iVakadewa i Josefa Simici, Maciu 6:38).
Sa i Jisu Karisito na Luvena e Duabau ga ka Luvena Daulomani na Kalou. Sai Koya na noda Dauniveibuli. Sai Koya na Rarama kei Vuravura. O Koya na noda iVakabula mai na ivalavala ca kei na mate. Oqo na ka bibi duadua me kilai e vuravura, ka sa rawa mo kila vakai iko ga, niu sa kila vakai au. Na Yalo Tabu, o koya sa vakadinadinataka na Tamana kei na Luvena ka sa liutaki keda ki na ka dina, sa vakatakila mai vei au na dina kece oqo, ka na vakatakila vei kemuni o Koya. Na sala o ya mo gadreva ka talairawarawa. E vakavulica o Jisu, “Dou kerekere, ka na soli vei kemudou: dou vakasaqara, ka dou na kunea; dou tukituki, ka na dolavi vei kemudou” (Maciu 7:7). Ena talairawarawa e vakavulica ko Koya “Kevaka e dua na tamata sa via cakava na lomai koya, ena kila se sa ka mai vua na Kalou na ivakavuvuli, se au vosa vakai au ga” (Joni 7:17). Au sa vakadinadinataka ni sa dina na veika oqo ena yaca i Jisu Karisito, emeni.


text: 1E a qai curu tale ko Jisu ki na valenilotu ka tiko kina e dua na tamata e mate tu e dua na ligana. 2Era sa qai vakaraici koya matua toka e so ka ra tiko e kea se na vakabula na tamata koya e na Siga na Vakacecegu se sega, ka me ra na qai beitaki koya kina. 3Sa qai kaya vua na tamata ka sa mate tu na ligana, “Lako mai ki ke!” 4Sa qai vuki tale ko koya ka kaya vei ira na tamata, “E tara li me caka na ka vinaka e na Siga ni Vakacecegu, se me caka kina na ka ca; me caka kina na veivakabulai, se na veivakamatei?” Ia era a mani sega ni kaya e dua na ka. 5Sa qai vakawadravi ira kece e na cudru ko koya ka sa rarawataka na kaukauwa ni lomadra, a sa kaya vua na tamata koya, “Dodoka mai na ligamu!” Sa qai dodoka na ligana na tamata koya ka sa mani vakabulai sara. 6Era sa mani curu ki tautuba na Farisi ka la'ki bosea vata kei ira na i lawalawa i Eroti, se me ra na vakamatei koya vakacava. 7E ratou sa qai lako vakatikitiki vaka ki na bati ni drano ko Jisu kei rratou na nona tisaipeli, ka ra sa muri iratou e dua na i lala levu mai Kalili, kei Jutia tale ga, 8kei Jerusalemi, kei Itumia, kei na tai kadua ni Joritani, kei ira na lewe vuqa sara mai na veiyasana vaka-Taia kei Saitoni. Era sa lako vua ni ra sa rogoca na verka kece e a cakava. 9Era sa rui lewe levu sara na tamata, sa mani kaya kina ko Jisu vei rratou na nona tisaipeli me ratou vakarautaka toka e dua na waqa de ra qai drigilaki koya vakaca na tamata. 10E a sa vakabulai Ira oti e lewe vuqa ko koya, ka ra sa veidrigidrigi yani ki vua ko rra kece era tauvi mate tu me ra tarai koya. 11Ia ni ra sa raici koya tale ga na yalo velavela, era sa cuva e matana ka qoqolou ka kaya, “O i kemuni na Luve ni Kalou!” 12Sa qai vakaroti ira matua na yalo velavela ko koya me ra kakua sara ni vakatakilai koya. 13Sa qai cabe cake ki na dua na delana ko Jisu, ka kacivi ira yani vua e so sa vinakati ira ko koya; ka ra sa lako yani vua. 14Sa qai digitaka e lewe tinikarua me ratou dau tiko vata kaya, ka me na talai iratou me ratou vunau, 15ka me tu tale ga vei iratou na kaukauwa me ratou vakasavi ira kina na tevoro. 16Sa i iratou oqo na lewe tinikarua sa digitaka ko koya: ko Saimoni, o koya sa vakatoka me yacana ko Pita; 17ko Jemesa na luve i Sepeti, kei Joni na taci Jemesa, ka a vakayacani rau ko koya me Ponijese, a kena i balebale, ko i rau na luve ni kurukuru; 18ko Adriu, kei Filipi, kei Pacolomiu, kei Maciu kei Tomasi, kei Jemesa na luve i Alifio, kei Cateo, kei Saimoni, e dua vei ira na lewe ni soqosoqo na Gugumatua, 19kei Jutasa Isikarioti, o koya ka a bukiveretaki Jisu. 20Sa qai lako ko Jisu ki na dua na vale; ka ra sa baci soqoni vata tale yani na lewe vuqa, ka sa sega ni dua na gauna me ratou kana kina kei iratou na nona tisaipeli. 21Ia ni ratou sa rogoca na wekana, e ratou sa mani lako me ratou la'ki kauti koya, ni ra sa kaya tiko na tamata ni sa lialia. 22Era sa qai kaya na daunilawa ka ra lako sobu mai Jerusalemi, “Sa curumi koya tiko ko Pielisepupi, ka vakasavi ira na tevoro e na kaukauwa ni nodra turaga na tevoro” 23Sa qai kacivi ira vua ko koya, ka kaya vei ira e na vosa vakatautauvata, “E rawa vakaevei vei Setani me vakasavi Setani? 24Kevaka sa veisei vakai koya e dua na matanitu, e na sega ni tu dei rawa na matanitu koya. 25Kevaka sa veisei vakai koya e dua na vuvale, e na sega ni tu dei rawa na vuvale koya. 26Ia kevaka sa veivorati ka veisei vakai koya na matanitu i Setani, e na sega ni tu dei rawa, ia sa na bale ga. 27“E na sega ni rawa me curu ki na vale ni dua na qaqa a dua na tamata ka taura vakaukauwa na nona i yau, vakavo ga kevaka e vesuka mada e liu na qaqa koya; sa na qai rawa kina me taura vakaukauwa na veika sa tu e na nona vale. 28“Au sa kaya vakaidina vei kemudou, e na rawa me bokoci na nodra i valavala ca kece ga na luve ni tamata, kei na veika ca kece ga era vosavakacacataka kina na Kalou. 29Ia, ko koya ga e vosa vakacacataka na Yalo Tabu, e na sega ni bokoci na nona i valavala ca; sa tu ga vua na nona cala ka tawa mudu” 30Sa tukuna na ka oqo ko Jisu baleta ni ra sa kaya, “E tiko vua e dua na yalo velavela.” 31E ratou sa qai lako mai na tina i Jisu kei iratou na tacina, ka ratou mai tu e tautuba ka vakauta vua e dua na i tukutuku me lako yani vei iratou. 32Era a dabe wavoliti koya tiko na lewe vuqa, ka ra mani kaya vua, “E ratou tu e tautuba ka tinamu kei iratou na tacimu; e ratou sa mai vakasaqarai iko .” 33Sa qai sauma ko Jisu ka kaya, “O cei na tinaqu? Se o cei soti na taciqu?” 34Sa qai vakawadravi ira kece na dabe wavokiti koya tiko, ka kaya, “Sa i ira oqo na tinaqu kei na taciqu! 35O koya ga e cakava na loma ni Kalou, sa taciqu, ka ganequ, ka tinaqu .”


text: 1Oqo na i vola i Juta, e dua na bobula i Jisu Karisito na taci Jemesa. Ki vei ira era sa kacivi mai vua na Kalou ka ra sa bula voli e na loloma ni Kalou na Tamada kei na veimaroroi i Jisu Karisito. 2Me vakalevutaki mada ga vei kemuni na yalololoma, na vakacegu kei na loloma! 3O i kemuni na noqu i tokani, e na noqu gadreva vagumatua tiko me'u volavola yani vei kemuni me baleta na veivakabulai sa mai noda vata oqo, au kunea ni ganita me'u volavola ka vakamamasu vei kemuni mo ni taqomaka na vakabauta e a sa solia oti mai vakadua na Kalou vei ira na nona tamata yalosavasava ka na sega ni vakaruataka tale. 4Ni ra sa curu lo mai e so na tamata tawa lotu, ka ra sa vakatanitaka na loloma ni noda Kalou me ra ia kina na i vakarau vakasisila, ka cakitaka na noda i Vakavuvuli ka noda Turaga e dua bauga, ko Jisu Karisito. Ia e a sa tukuna makawa sara tu na i Vola Tabu na cudru sa tau vei ira oqo. 5Ia e dina ga ni ko ni a sa kila taucoko tu mada e liu na ka oqo, au gadreva me'u tukuna tale vei kemuni na sala e a vakabulai ira na Isireli na Turaga mai Ijipita, ia e muri e a qai vakarusai ira era sega ni vakabauta. 6Ko ira tale ga na agilosi era a biuta na nodra i tikotiko dodonu, ka ra a sega ni tiko dei ga e na nodra dui i tutu, sa maroroi ira tiko na Kalou e na butobuto ka ra sa vesu tu e na sinucodo me yacova ni sa tau na lewa e na siga bibi ko ya. 7Ni nanumi Sotoma kei Komora kei na veikoro lelevu era vakavolivoliti rau, ni ra a ia vaka kina na i valavala vakasisila ni dauyalewa kei na dautagane kei na garogaro ca sa sega ni vaka na i tovo ni tamata. Era a vakaitotogitaki e na bukawaqa tawa mudu, me ka ni vuli vei keda kece ga. 8Ia era sa vaka kina ko ira na tamata oqo, mai na tadra e so era tadra sa vakavuna me ra i valavala ca kina ki na yagodra; era cata ni liutaki ira na Kalou ka ra vosa vakacacataki ira na veikabula vakaiserau mai cake. 9Ia ko Maikeli mada ga, na agilosi liu, ni rau sa veisaqasaqa tiko kei na Tevoro, ka veiletitaka na yago i Mosese, e a sega ni bau doudou me vosa vakacacataki koya, ia e a kaya ga, “Me cudruvi iko na Turaga!” 10Ia ko ira na tamata oqo era vosa vakacacataka na ka kece ga era sega ni kila. Ia na veika era sa dau kila vaka i ira ga, me vaka na nodra kilakila na manumanu sega ni vakayalo, sa i ira ga na veika sa vakarusai ira. 11Me nodra mada ga na rarawa! Ni ra sa muria tiko na i vakarau i Keni; e ra sa soli ira yani ki na ca e na vuku ni yau, me vakataki Pelame, ka ra sa vakarusai e na veivorati me vakataki Kora. 12Sa i ira oqo na veika e dau vakadukadukalitaka na nomuni kana ni veilomani, ni ra sa dau kasou vata vakadoudou ka ra sa dau qarauni ira ga vaka i ira. Era sa na vaka na o e sega na kena uca sa veikauyaki e na cagi. Era sa vaka tale ga na veivunikau ka sega na vuadra e na vula i vuata; era sa cavuivuvu ka mate vakadua. 13Era sa vaka na ua cudrucudru ni wasawasa sa vakaraitaka cake mai vaka na vuso na nodra i valavala veivakamaduataki. Era sa vaka na veikalokalo dau veicavuyaki; ka sa maroroya tu na Kalou me nodra na vanua butobuto loaloa ka tawa mudu. 14Sa i ira tale ga oqo e a parofisaitaki ira ko Inoke, e na i ka vitu ni tabatamata e kawa mai vei Atama, ni a kaya “Raica, e na lako mai na Turaga kei na le udolu vakaudolu na nona agilosi yalosavasava, 15me vakatauca na lewa vei ira na tamata kece ga, ka me vakarusai ko ira kece sa sega ni doka na Kalou e na vuku ni nodra i valavala ca kece ga era sa kitaka e na sala sa sega ni sala Vakalou, kei na veika viavialevu kece ga era sa vosataka ko ira na i valavala ca me baleta na Kalou!” 16Sa i ira oqo na dau vosa kudrukudru, ka dau didi. Era sa dau vakamuria ga na nodra garogaro ca; era sa dau tauca na vosa qaciqacia, ka ra sa dau cavilaki ira na tamata me ra rawata ga kina na ka era vinakata. 17Ia, o i kemuni na noqu i tokani lomani, e dodonu mo ni nanuma na veika era a kaya ko ira na i apositolo ni noda turaga ko Jisu Karisito ni na yaco. 18Era a kaya vaka oqo vei kemuni: “Era na yaco mai e so na dauveivakasewasewani e na i otioti na gauna, ka ra na dau muria ga na nodra gagadre ca.” 19Sa i ira oqo era sa vakavuna na tatawasewase; era sa tamata vakavuravura ka sega vei ira na Yalo Tabu. 20Ia ko i kemuni na noqu i tokani lomani, ni veivakatataki cake tiko ga vaka i kemuni e na nomuni vakabauta savasava sara; ka masu tiko e na kaukauwa ni Yalo Tabu. 21Ni tikotiko ga e na loloma ni Kalou, ka waraka tiko me kauti kemuni ki na bula tawa mudu na noda Turaga ko Jisu Karisito e na nona yalololoma. 22Ia ni lomani ira era vakatitiqa; 23ka vakabulai ira e so tale e na nomuni kaliraki ira laivi mai na bukawaqa. Ni yalololoma vei ira e so tale, ia ni qarauni kemuni vinaka tale ga mai vei ira ka cata sara mada ga na nodra i sulu, ni sa vakadukadukalitaki e na i valavala ca ni yagodra. 24Ia oqo, ki vei koya sa rawata me taqomaki kemuni mo ni kakua kina ni bale, ka me vakaraitaki kemuni tale ga e na reki e na vanua sa tiko kina na nona i serau ni sa sega na nomuni cala. 25Me nona na Kalou e dua bauga, na noda i Vakabula, e na vuku i Jisu Karisito na noda Turaga, na lagilagi, na cecere, na kaukauwa kei na lewa e na veitaba gauna kece ga sa oti yani kei na gauna oqo kei na veigauna kece ga ka tawa mudu! Emeni.


text:
O ira na turaga kei na marama veiwatini e dodonu me ra kila ni nodra imatai ni ilesilesi—ka ra na sega vakadua ni vagalalataki mai kina—sa ikoya kivei rau vakayadua ka qai tarava vei ira na luvedrau.
Ena vica na yabaki sa oti ena dua na bogi batabata ena dua na ikelekele ni sitimanivanua e Japani, au rogoca e dua na isabi ena katuba leka ni noqu motoka vakaimocemoce. A duri tu e dua na gonetagane curumi batabata ka dara tu e dua na sote madra qai vesuka wavoki tu na galegalena vuce ena dua na tikinisulu duka. E robota tu na uluna na karokaro. A taura tu e dua na tini veveka kei na dua na isevuni, ka ivakaraitaki ni luveniyali daukerekere. Niu saga tiko meu dolava yani na katuba meu solia vua eso na ilavo, sa biubiu yani na sitimanivanua.
Au na sega ni guilecava rawa na gonetagane lailai waloloi o ya ka duri cake tu ena liliwa, ka taura cake tu e dua na tini lala. Au na sega tale ga ni guilecava rawa na noqu vakila niu sega ni rawa ni veivuke ena kena sa gole yani vakamalua na sitimanivanua ka biuti koya me tucake tu ena ikelekele o ya.
Ena vica na yabaki sa oti yani mai Cusco, e dua na siti e cake ena Veiulunivanua na Andes e Peru, keirau a laki vakayaco soqoni ni sakaramede kei Elder A. Theodore Tuttle ena dua na rumu qiqo balavu, ka dua na kena katuba e tadola tu yani ki gaunisala. E sa bogi, ia ena gauna sa vosa kina o Elder Tuttle, a curu mai ena katuba, e dua na gonetagane lailai yabaki ono beka. A dara wale tu ga e dua na sote isuwai e yaco sara e duruna.
Ena yasai keirau imawi e tu kina e dua na teveli lailai ka tu kina e dua na veleti madrai ni sakaramede. A raica na madrai na luveniyali walokai oqo ka sudra vakamalua yani ki lalaga me yacova yani. A voleka sara ga me yacova yani na teveli ena gauna a raici koya kina e dua na marama. Ena dua ga na moi ni uluna, a vakatalai koya tani yani ki na loma ni bogi. E kudru na lomaqu.
Oti a lesu tale mai na gonetagane lailai oqo. A vakaraviravi muria yani na lalaga, ka vakaraici au tiko yani kei na madrai. Ena gauna sa volekata yani kina na vanua ka rawa me raici koya mai kina na marama o ya, au a dodoka yani na ligaqu, ka cici sara mai vei au. Kau a tenei koya sara.
Ka qai, me vaka e dua na ivakatakarakara, au laveti koya yani ena idabedabe nei Elder Tuttle. Ni oti na masu ni suka, a cawadru yani ki tautuba ena bogi na gonetagane lailai walokai oqo.
Ena noqu lesu yani ki vale, au a talanoataka vei Peresitedi Spencer W. Kimball na veika au a sotava. A tarai koya sara vakalevu ka tukuna vei au, “Ko a tenea tiko e dua na kawatamata.” A kaya vakavica vei au, “Ena qai vakaibalebale vakalevu cake sara vei iko mai muri na ka o sa mai kila ka yaco oqori.”
Ena noqu sa mai sikova na veivanua vaka Latini e Amerika ena voleka ni 100 na gauna, au vakasaqara tiko na gonetagane lailai o ya e matadra na tamata. Au sa qai kila oqo na cava e vakaibalebaletaka o Peresitedi Kimball.
Au a sotava e dua tale na gonetagane sautaninini tu ena gaunisala e Salt Lake City. E sa bogi sara ena dua tale na bogi batabata ni vulai liliwa. Keitou a biubiu mai ena dua na vakayakavi ni Siganisucu ena dua na otela. Era lako sobu mai na gaunisala e lewe ono se walu na gonetagane kosakosa. E dodonu mera sa tiko kece e vale me vaka ni sa rui draki batabata.
E dua na gonetagane e sega ni vakote. A ladelade wavoki tiko vakatotolo me vakatakatari koya. A yali sobu yani ena yasa ni dua na gaunisala, sega ni vakabekataki ki na dua na vale makawa lailai, kei na dua na idavodavo e sega na kena siti me vakatakatari koya.
Ena bogi, noqu dre cake na siti meu tutuvi kina, au masulaki ira e sega nodra idavodavo katakata mera gole yani kina.
Au a tiko mai Osaka, Japani, ni mai cava na iKarua ni iValu Levu. Sa benuci na siti kei na gaunisala ena kakavuruvuru ni buloko, duka, kei na qara ni bomu. E dina ga ni levu na vunikau era sa boloraki laivi, e vica vei ira e se tu ga ka sa tayana na tabadra se tolodra ka vo wale toka ga e so na tabana lalai vata kei na drauna.
E dua na goneyalewa lailai ka dara tu e dua na kimono mata madra, a vakaogai tiko ena nona beti drau ni sikamoa dromodromo tiko me dua na ivutusenikau. E sega ni kidava tiko na gonelailai na veika ni veivakarusai e wavoliti koya tu ena nona qasiva tiko yani na benu me rawa ni vakuria na draunikau vou ki na nona ikumukumuni. Sa yaco me mai kunea ka totoka duadua ka mai vo toka yani ena nona vuravura. E rairai dodonu beka meu kaya ni sa ikoya na tiki totoka ni nona vuravura. Ia niu vakasamataki koya e vakalevutaka cake na noqu vakabauta. E dua na ivakaraitaki ni inuinui na gonelailai oqo.
E vakatavulica o Momani ni “ko ira na gone lalai era sa bula vei Karisito”1 ka sega ni gadreva na veivutuni.
Ni voleka ni mai tavuki na senijuri sa oti, e rua na daukaulotu rau a veiqaravi tiko ena veiulunivanua ena ceva kei Amerika. Ena dua na siga, mai na dua na delana, e rau raici ira kina na tamata ni ra soqoni vata tiko ena dua na vanua galala e ra sobu sara. O ira na daukaulotu e sega ni wasoma me levu e rawa ni ra lai vunau kina, e rau sa mani gole sobu sara ki na vanualala oqori.
A luvu e dua na gonetagane lailai, ka me sa na bulu. Erau a sa talatala na nona itubutubu “me mai vosa” e dua na italatala ena veibulu nei luvedrau tagane. E rau suka imuri na daukaulotu ena nona sa vakanamata na italatala dauvunau wavoki oqo kivei rau na itubutubu yalorarawa ka tekivuna nona vunau. Kevaka beka me rau namaka tiko na itubutubu oqo me rau ciqoma na vakacegu mai vua na italatala oqo, ia e sa na ka ni rarawa dina sara vei rau.
A vosavosataki rau vakaca sara ena nodrau sega ni raica me a papitaiso na gonetagane lailai. Ena nodrau a lokuyarataka tu mai ena vuku ni dua na ka se dua tale, ia oqo sa mai bera. A tukuna vakadodonu sara ga vei rau ni sa lako ki eli na nodrau gonetagane lailai. Ka sa nodrau cala. E rau na beitaki me baleta na nona na vakararawataki tawamudu.
Ni sa mai cava na lotu ka sa ubi na ibulubulu, rau a laki raici rau na itubutubu yalorarawa na italatala qase. “Keirau na dauniveiqaravi ni Turaga,” e rau kaya vei tinanigone, “ka keirau kauta tiko mai e dua na itukutuku vei kemuni.” Ena nodrau sa vakarorogo na itubutubu yaloluluvu, e rau sa wiliwili mai na ivakatakila o irau na italatala qase ka rau wasea nodrau ivakadinadina ena kena vakalesuitale mai na idola me baleta na nodra vakabulai ruarua o ira na bula kei ira na sa mate.
E tu eso noqu loloma vua na dauvunau o ya. A cakava ena kena uasivi duadua e rawa vata kei na levu ni rarama kei na kila ka e tu vua. Ia e levu cake sara na ka e tu e dodonu ka rawa vua me a wasea. E tu dina na taucoko ni kosipeli.
Era lako mai na italatala qase mera dauniveivakacegui, mera qasenivuli, mera dauniveiqaravi ni Turaga, mera dauvunau ni kosipeli i Jisu Karisito.
O ira na gonelalai oqo kau vosa tiko kina era matataki ira kece na luvei Tamada Vakalomalagi. “Raica na gone era sa nona isolisoli na Kalou: ka … sa kalougata na tamata sa sinai kina na nona taga ni gasau.”2
Na kena buli na bula sa ikoya e dua na itavi cecere ni dua na veiwatini. Mo dua na itubutubu kilikili ka nuitaki sa ikoya e dua na bolebole cecere duadua ni bula vakavuravura oqo. E sega ni dua na tagane se yalewa e rawa me vakasucuma duadua na gonelalai. A nakiti ni o ira na gonelalai me rua nodra itubutubu—dua na tama ka dua na tina. E sega tale ni dua na ituvatuva se kena icakacaka e rawa me sosomitaka na ka oqo.
Ena dua na gauna makawa sara a kaya tagitagi vei au e dua na marama ni a vakacala-ka bibi sara vata kei na nona itau cauravou ena nona a se gonevuli ena koliji. A veivosakitaka me vakalutuma na gone. Ena kena gauna donu rau sa tauritutu ka rau vakamau ka so tale na luvedrau gonelalai. A kaya vei au na nona vakararawataki ena gauna oqo ena nona raica na nona matavuvale, o ira na luvena rairai totoka, ka raica ena nona vakasama na lala ni nona itutu na gone sa mai yali o ya.
Kevaka e rau kila na veiwatini oqo ka vakayagataka na Veisorovaki, e rau na kila ni veika e rau sotava o ya kei na mosi e semati rau vata kina e rawa me bokoci. E sega ni dua na mosi me na tawamudu. E sega ni ka rawarawa, ia na bula e sega ni kena ibalebale me rawarawa se veiganiti. Na veivutuni kei na inuinui tawamudu e kauta mai na veivosoti ena dau kilikili kaya na kena dau sasagataki.
E dua tale na veiwatini gone e rau tukuna vei au ena vosa tagitagi ni rau se qai lesu sara ga mai vua e dua na vuniwai ka tukuna vei rau ni na sega ni rawa me rau vakaluveni. A kavoro na utodrau ena itukutuku o ya. E rau kurabui ena noqu kaya vei rau ni rau se kalougata tiko ga. E rau lomatarotarotaka se cava na vuna au kaya kina e dua na ka vaka o ya. Au kaya vei rau ni nodrau ituvaki e vakalou ka vinaka cake sara mai na so na veiwatini ka rawa me ra itubutubu ia era saqata ka levea ena kocokoco na itavi o ya.
Au a kaya vei rau, “Ni ka vinaka mada ga ni drau gadreva na vakaluveni, ka na rawati vakalevu na gagadre oqo ena nomudrau bula oqo kei na kena e tarava mai baleta ni na vakarautaka na bula vinaka vakayalo kei na vakasama. Sa na qai yaco, mo drau kune vinaka sara baleta ni drau vinakata na vakaluveni ka sega ni drau rawata rawa, ni vakatauvatataki kei ira era rawa ni vakaluveni ka ra sega ni vinakata.”
Eso tale na veiwatini era sega tu ni vakamau ka ra sega kina ni vakaluveni. Eso, me baleta eso na ituvaki ka ra sega ni cakava rawa e dua na ka, era susu gone me vaka na tina dua se tama dua. Oqo era ka vakagauna ga. Me vaka ena ituvatuva ni tawamudu—sega ni wasoma ena bula vakavuravura—ena dau vakayacori na gagadre kei na inuinui savasava.
“Kevaka eda sa vakanuinui me yaga vei keda na Karisito ena bula oqo, eda sa qai vakaloloma vakalevu cake vei ira kece ga na tamata.”3
Na itinitini ni inaki ni itaviqaravi kece ni Lotu sa ikoya me ra marau e vale e dua na turaga kei na marama watina kei ira na luvedrau, taqomaki ena ivakavuvuli kei na lawa ni kosipeli, vauci vinaka ena veiyalayalati ni matabete tawamudu. O ira na turaga kei na marama veiwatini e dodonu me ra kila ni nodra imatai ni ilesilesi—ka ra na sega vakadua ni vagalalataki mai kina—sa ikoya kivei rau vakayadua ka qai tarava vei ira na luvedrau.
E dua na ka cecere e kunei ena bula vakaitubutubu sa ikoya ni da vulica e levu cake na ka me baleta na veika bibi, mai vei ira na luveda me vakatauvatani mai vei ira na noda itubutubu. Eda yaco meda raica na dina ena parofisai nei Aisea “ia ena tuberi iratou e dua na gone lailai.”4
E Jerusalemi, “A sa kaciva mai e dua na gone lailai ko Jisu, ka vakatura ena kedra maliwa,
“Ka sa kaya, Au sa kaya vakaidina vei kemudou, Kevaka dou sa sega ni saumaki mai, ka yaco me vaka na gone lailai, dou na sega sara ni curu ki na matanitu vakalomalagi.
“Ia ko koya sa vakamalumalumutaki koya me vaka na gone lailai oqo, ko koya ga sa levu cake ena matanitu vakalomalagi.”5
“A sa kaya ko Jisu, Laivi ira na gone lalai, ka kakua ni tarovi ira, ni ra sa lako mai vei au; ni sa vakataki ira na lewe ni matanitu vakalomalagi.
“A sa tabaki ira ena ligana ko koya, ka qai lako tani mai kea.”6
Eda wilika ena i Vola i Momani na veisiko nei Jisu Karisito ki na Vuravura Vou. A vakabulai ira ka vakalougatataki ira na tamata ka vakarota ni o ira na gone lalai e dodonu mera kau mai Vua.
E volaitukutukutaka o Momani, “A ra sa kauti ira mai na gone lalai vei Jisu ka vakatikori ira vakavolivoliti Koya, a ra sa suka ki muri na lewe vuqa mera lako kece ki liu na gone lalai.”7
A qai kaya vei ira na lewe vuqa mera tekiduru. Ni ra sa tu vakavolivoliti Koya na gone lalai, a tekiduru na i Vakabula ka masu vua na Tamada mai Lomalagi. Ni oti na masu, a tagi na iVakabula, “a sa keveti ira yadua na gone lalai ka vakalougatataki ira ka masulaki ira vei Tamana.
“A sa tagi ni sa vakalougatataki ira oti.”8
Au rawa ni kila na veika e vakila na i Vakabula me baleti ira na gone lalai. E sa levu sara na ka me vulici mai na Nona ivakaraitaki ni nodra masulaki, vakalougatataki, ka vakavulici “ira na nomudou lalai.”9
Au ikatini ni lewe 11 na gone lalai ena dua na matavuvale. Ena veika au kila, e sega ni dua vei rau na tamaqu se tinaqu me veiqaravi ena dua na ilesilesi bibi ena Lotu.
E rau a veiqaravi ena yalodina na neitou itubutubu ena nodrau ilesilesi bibi—vakaitubutubu. A veiliutaki na tamai keitou ena bula savasava ena neitou vuvale, sega vakadua ena cudru se rere. Kei na ivakaraitaki kaukauwa ni tamai keitou a vakalevutaki mai na ivakasala malumu nei tinai keitou. Na kosipeli sa ikoya na veivakauqeti kaukauwa ena neitou bula vakayadua na lewe ni matavuvale na Packer kei na itabatamata tarava kei na kena e tarava, ka tarava tale, ka yacova sara o koya keitou raica rawa.
Au nuitaka niu na lewai meu tamata vinaka me vakataki tamaqu. Ni bera niu rogoca na vosa oqori “e vinaka” mai vei Tamaqu Vakalomalagi, au nuitaka meu na rogoca taumada mai vei tamaqu vakavuravura.
Au dau lomatarotarotaka vakavuqa se cava na vuna au kacivi kina meu dua na iApositolo oti qai Peresitedi ni Kuoramu ni Le Tinikarua e dina ga niu lako mai ena dua na vuvale ka rawa me vakatokai kina o tama me luluqa vakalotu. Au sega duadua ga ni lewe ni Le Tinikarua e ganiti na ivakamacala o ya.
Me kena itinitini au rawa ni raica ka kila ni rairai sai koya beka o ya na vuni noqu kacivi. Kau rawa ni kila na vuni veika kece sara eda cakava ena Lotu, sa gadrevi meda vakarautaka na sala me vaka na iliuliu, me dau dua nodra gauna vata na itubutubu kei ira na gone lalai me vaka na matavuvale. E dodonu mera qarauna na iliuliu ni matabete me yaco na Lotu me ka vakamatavuvale.
E vuqa sara na ka me baleta na bulataki ni kosipeli i Jisu Karisito e sega ni rawa me vakarautaki ena ka oqori ni sa wili se volai ena ivolatukutuku ni tiko rawa. Eda vakaogai keda ena veivale kei na tuvailavo kei na parokaramu kei na kena icakacaka. Ni da cakava oqori, sa rawa sara ga meda raibaleta na inaki dina ni kosipeli i Jisu Karisito.
E dau vakawasoma me dua e lako mai vei au ka kaya, “Peresitedi Packer, ena sega beka ni vinaka kevaka … ?”
Au dau tarovi ira ka kaya e sega, baleta niu siqema na ka ena salamuria mai ni na dua na itaviqaravi vou se parokaramu ena vakuria na icolacola ni gauna kei na icolacola vakailavo ena matavuvale.
Sa gauna tabu na gauna vakamatavuvale ka dodonu me taqomaki ka dokai. Keimami sa vakamasuti kemuni na noda lewenilotu mo ni vakaraitaka na yalodina ki na nomuni veimatavuvale.
Ena neirau se qai vakamau ga, keirau nakita vakaveiwatini me keirau na ciqomi ira na gone lalai era sucu vei keirau me lako vata kei na itavi e basika mai ena nodra sucu kei na nodra susugi. Sa yaco mai na gauna, era sa dui vakamatavuvale vakataki ira.
Vakarua ena neirau bula vakamau, ena gauna ni nodrau a sucu e rua na luvei keirau tagane lalai, sa kaya kina vei keirau e dua na vuniwai, “vaka vei au drau na sega ni via maroroi koya qo.”
Ena gauna ruarua a vakavuna vei keirau me keirau sauma lesu ni keirau na solia neirau bula ke gadrevi me bula tiko kina na luvei keirau gone tagane lailai. Ena gauna ni lomasoli oqori, keirau kidava ni yalodina vakaoqori e tautauvata ki na veika e vakila na Tamada Vakalomalagi me baleti keda vakayadudua sara. Sa dua dina na vakasama vakalomalagi.
Ni sa mai dromu tiko oqo na neirau matanisiga, keirau sa kila ka vakadinadinataka vata kei Sisita Packer ni sa rawa me tawamudu na neirau matavuvale. Ena neirau talairawarawa ki na ivakaro ka bulataka na taucoko ni kosipeli, keirau na taqomaki ka vakalougatataki. Me baleti ira na luvei keirau kei na makubui keirau kei na makubui keirau vakarua, sa neirau masu me o ira vakayadua na neirau matavuvale era na tubu cake tiko mai me ra na dau yalodinataki ira na lalai vakamareqeti o ya.
Kemuni na tama kei na tina, ena dua tale na gauna o na roqota kina e ligamuni e dua gone ena sucu vou mai, sa rawa me nomuni e dua na raivotu e lomamuni me baleta na veika vuni kei na inaki ni bula. Ko ni sa na qai kila vakavinaka cake kina na vuni kena vaka kina oqo na Lotu ka vakakina kei na matavuvale sa yavu ni isoqosoqo ena gauna oqo ki na veigauna tawamudu. Au sa vakadinadinataka ni sa dina sara na kosipeli i Jisu Karisito, ka sa ituvatuva ni matavuvale na ituvatuva ni veivueti ka sa dau vakatokai tu me ituvatuva ni bula marau. Au sa masuta kina na Turaga me ra na bula kalougata na veimatavuvale ena Lotu, o ira na kena itubutubu kei ira na gone, ka me toso ki liu na cakacaka oqo me vaka sa lewa na Tamada. Sa noqu ivakadinadina oqo ena yaca i Jisu Karisito, emeni.